Инсонларни яхшиликка буюриб, ёмонликдан қайтарган Аллоҳ таолога беадад ҳамду санолар бўлсин!\nМусулмонларни яхшиликка буюриш ва ёмонликдан қайтаришда намуна бўлган Пайғамбаримиз Муҳаммад соллаллоҳу алайҳи васалламга дуруду саловотлар бўлсин!\nАлҳамдулиллаҳ, Яратган инъом этган истиқлол шарофати туфайли жонажон юртимизда диний ва миллий қадриятларимиз қайта тикланди. Йўқ бўлиш арафасига бориб қолган анъаналаримиз ўзимизга қайтди. Юртдошларимиз муборак ҳаж ва умра зиёратларига эмин-эркин бориб келмоқдалар. Ислом билим юртлари, масжид-мадрасалар фаолияти халқимизга беҳад қувонч бахш этмоқда. Диний адабиётлар нашр этилмоқда. Миллий ўзлигимизни англаш, фарзандларимиз келажагини юксалтириш, халқимизнинг илму маърифатини ошириш борасида уламоларимиз, имом-хатибларимиз жонбозлик кўрсатиб келмоқда.\nИмом Муслим ривоят қилган ҳадиси шарифда Набий соллаллоҳу алайҳи васаллам: «Қайси бирингиз гуноҳ ишни кўрса, уни қўли билан қайтарсин. Қўли билан қайтара олмаса, тили билан қайтарсин. Тили билан ҳам қайтара олмаса, дили билан қайтарсин, аммо бу иймоннинг заифлигидандир», деганлар.\nИмом Термизий бобомизнинг ривоятларида эса Набий соллаллоҳу алайҳи васаллам: «Нафсим қўлида бўлган Зотга қасамки, албатта амри маъруф ва наҳйи мункар қилинглар. Акс ҳолда Аллоҳ таоло сизларга шундай уқубат жўнатадики, дуо қилсангиз, дуоларингиз қабул бўлмай қолади», деганлар.\nШуларни инобатга олган ҳолда имом-хатибларимизга ёрдам сифатида ушбу мўъжаз қўлланмани тузиб, унда амри маъруф ва наҳйи мункарнинг аҳамияти, маъноси ва эътибор бериладиган хусусиятлари тўғрисида имкон қадар маълумот беришга ҳаракат қилдик. Зеро, инсонларни яхшиликка бошлаш, ёмонликдан қайтариш негизида ҳалоллик, одамийлик, инсонпарварлик, меҳр-мурувват, бирдамлик, қолаверса, бандалик бурчи каби эзгу фазилатлар ётади.\nУшбу қўлланмада амри маъруф ва наҳйи мункарнинг татбиқий жиҳатлари, бошқа ибодатлар орасида тутган ўрни, шартлари, бу ибодатнинг қачон ва кимларга вожиб бўлиши, унинг жамиятга таъсири, тадрижий босқичлари, амри маъруф жараёнида нотиққа зарур бўлган омиллар, мавзу танлай билиш, жума тезисларидан фойдаланиш, унга тартиб бериш, хутба жараёнида овозга, имо-ишораларга аҳамият бериш, уларнинг турлари ва фойдалари борасида оят, ҳадис ва Пайғамбаримиз соллаллоҳу алайҳи васалламнинг ҳаёт йўлларидан намуналар келтирилди. Айни пайтда эътиқод софлиги, бидъат ва хурофотлардан сақланиш борасида ҳам эслатмалар бериб ўтилди.\nИлоҳим, барчамизни эзгуликда пешқадам, эл-юрт манфаати ва фаровонлиги йўлида камарбаста айласин!\nБухоро, 2017 йил. \nНоми: «Амри маъруф ва наҳйи мункар»\nНашриёт: «Hilol» нашриёти\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 6677-сонли хулосаси асосида чоп қилинди.\nАмри маъруф ва наҳйи мункарнинг маъноси\nАмри маъруф ва наҳйи мункарнинг аҳамияти, фазилати, хусусияти\nАмри маъруф ва наҳйи мункарнинг уламолар учун аҳамияти\nАмри маъруф ва наҳйи мункарнинг хусусиятлари ва татбиқий жиҳатлари\nАмри маъруф ва наҳйи мункарнинг бошқа ибодатлар ичида тутган ўрни\nАмри маъруф ва наҳйи мункарнинг ҳукми ва унинг шартлари\nЖума амри маъруфига тайёргарлик\nКўрилган сони: 17970


Ўзбекистон “олий” тизимидаги бефаросатликлар « Ўзбекистон Халқ Ҳаракати\nЎзбекистон “олий” тизимидаги бефаросатликлар\n19 Temmuz 2016 - 4:00 'да юкланди ва 2120 марта ўқилди.\nМўминдаги фаросат нури унинг энг афзал жиҳатидир. Зотан, бу ҳадиси шариф билан ворид бўлган таъриф. Фаросатсизлик эса энг катта хатолик, энг улкан душман ва тузалмас аҳмоқликдир. Минг афсуски, бугун Каримов Ўзбекистонида бефаросатларча қилинаётган ишлар ошиб-тошиб ётибди.\nШу ишлардан бири “олий” дея сифатланадиган, аслида ғирт қолоқ таълим тизимидадир. Яна шуни айтиш керакки, бу “олий” таълимга нисбатан “тизим” сифатини бериш ҳам уятли. Чунки бу ерда тизимнинг “т” ҳарфи ҳам йўқ, албатта. Бироқ вазиятни англатиш ва фикримизни етказиш учун биз уни “тизим” деб аташга розимиз.\nБу “олий” тизимдаги бефаросатликларнинг энг каттаси мамлакатда ҳамон кириш имтиҳонларининг сақланиб қолганидир. Ҳамма замонларда олий ўқув юртига кириш учун имтиҳон жорий қилинар экан, унинг ижобийдан кўра салбий натижалари кўп бўлган. Кириш имтиҳонлари халқ ва таълим ўртасига қўйилган катта девордир. Ҳар қандай имтиҳон нисбийдир. Талаба университетга таълим олгани кирар экан, ундан катта илм базасини талаб қилиш тўғри эмас. Чунки илмга қизиққан ҳар бир талаба алоҳида ҳодиса. У илм даврасига киргач ўзгариши мумкин – яъни илмга рағбати ошиб, қулфи дили очилиши табиий.\nИккинчи бефаросатлик кириш имтиҳонларининг тест шаклида ўтказилишидир. Каримовнинг аҳмоқона сиёсатини қарангки, бутун мамлакат учун тест маркази деган бир ташкилот туздирган. У ташкилот аллақачон порахўрлик масканига айланган. У ташкилот фақат ҳукуматга бўйсунади. У ерда айланадиган пора миқдорини тасаввур қилиш қийин, чунки у ер жиноий тизимнинг ўзгинасидир. Тест билимни мустаҳкамлаш учун хизмат қилиши мумкин, лекин унинг на мантиқий фикрлашга, на нутқ ривожига, на ёзма қобилиятнинг юзага чиқишига, на талабанинг ахлоқига ижобий таъсири бор! У фақат одамни соқов бўлишга ўргатадиган нарсадир, холос. Тест тизими аслида Каримовнинг қабиҳ режаларидан бири бўлгани ҳақида аввал ҳам тўхталган эдик. (Ушбу манзилга қаранг: )\nУчинчи бефаросатлик шуки, Ўзбекистонда барча университетлар ҳукуматга қарайди. Ҳамма жойда Каримов шахсияти улуғланади ва илм берилмайди. Ўзбекистон шунинг учун йилдан йилга саводсизлар ўлкасига айланмоқда. Агар бирда-яримда бирор ҳақиқий талаба чиқиб қолса, бу ҳам бўлса, эски фидойи устозларнинг хизмати сабабидандир.\nТўртинчи бефаросатлик эса талабаларнинг, илм аҳлининг фикрлашга ҳаққи йўқлигидадир.\nХуллас, ҳозир бутун мамлакатда салкам 600.000 битирувчи бор. Уларнинг 60 мингга яқини талаба бўлиши мумкин, талаба бўлиш истагида бўлганлар сони ҳар йили 300 мингдан ошиб кетади. 15 августда мандат деган ўта мантиқсиз тадбирдан сўнг 60 минг хом-пишиқ, чирик-ирик аралаш – яъни асосан, тест сотиб олиб ёки бировларнинг калласи эвазига улкан миқдорда пора бериб талаба бўлганлардан бошқа 240 минг ёш йигит-қиз эса орзулари қурбон бўлиб кўзларида ёш билан қоладилар.\nХўш, аслида чинакам олий таълим тизими қандай бўлади?\nБарча университетларга ўзини эркин бошқарши ихтиёри берилиши лозим. Улар ўз йўналишларини ўзлари ҳал қилишлари керак. Улар фақатгина белгилаб қўйилган баъзи истиснолардагина мамлакат олий бошқрув тизимига ҳисобот беришлари мумкин, аммо 99 фоиз фаолиятини мустақил ташкил қилиши лозим.\nБарча университетлар чекланмаган миқдорда талаба қабул қилишлари керак. Университетларга кириш истагини билдирган ёшлар сони унинг мавқеини белгилаб беради. Кириш имтиҳонлари, табиий, бўлмайди. Шароитга қараб баъзи синовлар, оғзаки суҳбатаар ўтказилиши мумкин. Талабанинг иқтидори етарли бўлса, унга олий таълимда ўқиш имкониятини берадиган (етарли илм базасини йиғиш учун) бошланғич курслар очиб берилади. У ерни битирган йигит-қиз университетда ўқийверади.\nУниверситетларда таълим 100 фоиз шартнома асосида олиб борилади. Талабанинг ижтимоий ҳолатидан келиб чиқиб унга енгилликлар, чегирмалар берилади. Талабанинг иқтидори учун университетнинг ўзи ёки бошқа ҳомийлар ўз стипендия ёки грантларини тақдим қилишлари мумкин.\nУниверситетларда таълим қатъий шаклда олиб борилиб, ўзлаштиришида суст бўлганлар, университетларнинг ўзлари шакллантирган ички қоидаларни бузганлар ўқишдан ҳайдаладилар ва ҳоказо.\nАгар биз қисқа шаклда баён этган ушбу тизим жорий қилинса, мамлакатдаги илмий салоҳият атиги бир неча йилда биз тасаввур қилмаган даражада юксалади. Чунки бугун ҳар биримиз Ўзбекистонда таълим ва фан сиртмоққа солинганини билиб турибмиз. Аммо Ўзбекистон ёшлари илм олишда жуда илғор ва уларнинг катта қисми ўқишни истайди.\nҲозирги ҳолатга бир назар солинг. Бутун мамлакатда ҳар йили ёз ойлари безовтагарчилик. Ҳужжат топширишнинг ўта қолоқ шакли. Бу борада онлайн тизим умуман ривожланмаган. Ҳужжат қабул қилиш учун университет ўқитувчи профессорларининг, талабаларининг бепул ойликсиз ишга жалб қилиниши. Тест пайтидаги ўйинлар. Фарзандларини 8000 доллардан 50 минг долларгач бўлган миқдордаги пора билан ўқишга киритиб, яна унга ҳар йили 2 минг доллардан кўпроқ миқдорда шартнома пули тўлаб ўқитаётган ота-оналар…\nБу ердаги таълимга кўнгли тўлмай хорижга ўқигани кетиб, у ерда ўқиб, сўнг қайта олмаётган минглаб ёшлар…\nБуларнинг ҳаммаси айни бефаросатликнинг ўзидир. Ёки миллатга қилинаётган кечирилмас жиноят ва хиёнатдир.\nВазиятни ўзгартириш вақти етиб келди.\nYazıyı paylaş "Ўзбекистон “олий” тизимидаги бефаросатликлар"


Тошкентда ҳайдовчилар учун янги йўл белгиси ўрнатилди | Ўзбекистон ва жахон янгиликлари\nТехнология 5 сентябрь 12:05 223\nТошкент шаҳар ИИББ ЙҲХБ ходимлари томонидан ҳар кузда умумтаълим муассасалари яқинида йўл ҳаракати хавфсизлигини оширишга қаратилган бир қатор чоралар кўрилади, деб хабар беради пойтахт ИИББ матбуот хизмати.\n«Пиёдалар йўлакчаларининг чизмалари янгиланади, туманлар инфратузилмаси янги йўл белгилари ва светофорлар билан бойитилади. Аммо анъанавий ёндашув билан чекланиб қолиш мумкин эмас — ўсиб келаётган авлод учун ўқув даргоҳларига олиб борадиган йўлларни хавфсиз қилиш учун янги усулларни қўллаш зарур», — дейилади хабарда.\nСинов тариқасида Яшнобод туманидаги 166-сон умумтаълим мактабининг ёнида ҳайдовчиларни эътиборли, эҳтиёт ва огоҳ бўлишга, ўқиш кунларида соат 7:30 дан 18:00 гача тезликни соатига 30 километргача туширишга чақирувчи «Мактаб!» деб номланувчи ностандарт йўл белгиси ўрнатилди.\n«Ушбу ёндашув ҳайдовчиларни масъулиятлироқ бўлишларида муҳим ўрин тутади, деган умиддамиз», дейилади Тошкент шаҳар ИИББ матбуот хизмати хабарида.


Мумтоз адабиётимизнинг тенгсиз намоёндаси - Баҳоуддин Нақшбанд ёдгорлик мажмуаси маркази\nМумтоз адабиётимизнинг тенгсиз намоёндаси\n08 феврал 2016 й.\nЎзбек тили ва адабиётини Алишер Навоийсиз тасаввур қилиш қийин.\nНафақат ўзбек адабити балки туркий халқлар адабиёти Алишер Навоий бобомизнинг ижоди билан бевосита боғлиқдир.\nЎзбек мумтоз адабиётининг йирик намоёндаси, шеърият мулкининг султони ҳазрат А.Навоий тарихда номлари олтин ҳарфлар билан ёзиб қўйилган шоир ва олимлар сарасига кириб, у зотнинг ёзган асарлари ҳам дунё адабиётида шоҳ асарлар қаторидан ўрин олгандир. Ҳазратнинг пурмаъно шеър ва ғазалларида илоҳий ишқ, ҳалолик, поклик, ростгўйлик, инсоний улуғ фазилатлар, инсонпарварлик, диёнатлилик, сахийлик, камтаринлик, мулойимлик ва ҳоказо инсоният учун қанча манфаатлар бўлса, барчаси асарларда ўз аксини топган.\nЎз асарларида инсонни маънавий камолотга эришишда халқпарварлик ва диний қадриятларнинг катта аҳамиятга эга эканлигини алоҳида таъкидлаб ёздилар.\nУшбу жумлалардан маълумки халқ ва динни ғамини еб, юксалиш учун ҳаракат қилмайдиган худбин кимсаларни одамийликдан йироқ тоифа деб тушиниш мумкин.\nСобиқ совет иттифоқи даврида динимиз, миллий қадриятларимиз поймол қилинганлиги сабабли буюк мутафакирларимиз асарларни динимиз билан боғлиқ жойлари ўзгартирилиб, баъзилари бутунлай тилга ҳам олинмаган эди. Шу жумладан А.Навоий бобомиз ҳам юқоридаги жумлаларда “халқ ғами, дин ғами” жумласи вергулсиз “халқ ғамидин ғами” деб талқин қилинганди.\nЯратганга беадад шукурлар бўлсинки мустақиллик неъмати бизларга насиб қилгандан кейин ўзбек халқининг маънавий дунёсини юксалтиришга бутун умрини бағишлаган ҳазрат А.Навоий бобомиз каби улуғ мутафаккирларимизнинг бебаҳо асарлари тўлалигича халқимиз онгига кириб борди ва бормоқда.\nЯна ҳазрат А.Навоийга қайтсак А.Навоий “Зуллисонайн” икки форсий ва туркий тилларга ижод қилган шоирдир. У зот “Муҳокамат улғлуғатайн” асарида туркий тил форсий тил каби ривожланмаган бўлсада туркийни форсийдан устунлигини таъкидлайди. У туркий тилни бир ёввойи от мисолида ифодалаб уни тарбиялаб сайқалласа уни комил тил бўлишини таъкидлайди. Ҳазрат Навоий туркийларнинг сиёсат билан бирга тилда ва шеърда дунёда ўзини кўрсатишга қодир эканлиги ғоясини илк бор ишонч билан олға сурди. Шу билан бирга уни исботлаб ҳам берди. Ҳақиқатда ҳазрат А.Навоийни нақадар тилга бой эканликлари, ҳамда сўз санъатига тенги йўқ моҳир эканликларига қуйидаги рубоийларини ўқиб яна бир бор гувоҳ бўламиз таҳсину офаринлар айтиш учун у зотни ижодларидан бир рубоъийни келтирамиз.\n1\tДилбар\tэрур\tтенгсиз\tжаҳонда\n2 эрур\tанга ҳамма\tхуштору банда\n3 тенгсиз\tхуштору\tшайдоси\tманам\n4 жаҳонда\tбанда\tманам\tанга\nБундай ижод қилиш учун нақадар юксак истеъдод сохиби бўлиш кераклигини инсон гоҳида ўйлаб қолади. Шу ўринда бобомиз ҳазрат А.Навоий шаънларини улуғлаб муҳтарам Президентимизнинг “Юксак маънавият-енгилмас куч” асарларидаги жумлаларнинг у зотни шаънлари ҳақида нақадар гўзал ҳақиқат эканлигини айтмай иложимиз йўқ.\n“Агар бу улуғ зотни авлиё десак, у авлиёларниннг авлиёси, мутафаккир десак, мутафаккирларнинг мутафаккири, шоир десак, шоирларнинг султонидир”.\nБугунлик кунда биз бу зотни ҳамда юртимиздан етишиб чиққан буюк алломаларини ўрганиб, ҳаётимизга тадбиқ қилиб маънавиятимизни камолга етказишимиз керак деб ўйлайман. А.Навоий бобомизни руҳи муборакларини Аллоҳ Ўзи шод ва охиратларини обод қилсин.


18:20 / 15.09.2017\nЎзбекистон Футбол Федерацияси президентининг қабулхонасига www.president.the-uff.com манзили орқали исталган мутасаддига исталган мавзуда мурожаат қилиш мумкин бўлади. Мурожаатлар электрон кўринишда виртуал қабулхона орқали ёки президентнинг president@the-uff.com электрон почта манзилига юборилиши мумкин.\nВиртуал қабулхона орқали мурожаат қилиш учун электрон рақамли имзо талаб қилинмайди.\nУшбу қабулхонанинг ишлаш тажрибасидан келиб чиқиб мурожаатларни кўриб чиқишни янада такомиллаштириш бўйича тегишли чора-тадбирлар кўрилади.\nвиртуал қабулхона Умид Аҳмаджонов


ЎзА - “Чинор” ЙПХ масканида қалбаки долларлар аниқланди\n“Чинор” ЙПХ масканида қалбаки долларлар аниқланди\nТирикчилик баъзан тошдан қаттиқ бўлади. Аммо ҳалол меҳнат, пешона тери ана шу тошни ҳам майдалаб ташлайди. Афсуски орамизда ҳалол луқмани ҳаромга алмаштиришни, меҳнат қилмай бойлик топишни орзу қиладиганлар учраб туради.\nТошкент вилояти ИИББ Йўл ҳаракати хавфсизлиги бошқармасига қарашли “Чинор” мунтазам йўл патруль хизмати маскани “Қамчиқ” довонининг бошланиш қисмида жойлашган. Бу маскан ҳамиша транспорт воситалари билан гавжум. Ана шу серқатнов жараёнда инспекторлар юзлаб транспорт воситалари ва уларнинг йўловчиларини назорат қилишади. Лозим топилган вақтда текширади, камчиликларни аниқлайди.\nЙўл патруль ходими инспекторлари “Нексия” русумидаги автомобилни тўхтатади. Ҳайдовчи билан биргаликда автомобиль юкхонасини кўздан кечирган ЙПХ инспектори, сафдор Яҳё Тошев у ердаги бошқа транспорт воситасига тегишли бўлган давлат рақам белгисини кўриб қолади. Ҳайдовчи бу давлат рақам белгиси корхонасига қарашли юк автомобилига тегишли эканини айтади.\nШундан сўнг ходимлар автомобиль салонида бўлган йўловчилар билан суҳбатлашади ва уларнинг ҳужжатларини текширади. Йўловчилардан бири текширув давомида ўзини ғалати тута бошлайди. Ходимлардан кўзини яширишга ҳаракат қилади. Бу ҳолат синчков ходимлар эътиборидан четда қолмайди. Гувоҳлар иштирокида ушбу йўловчи тўлиқ текширилганида эса безовталик сабаби ойдинлашади.\nМаълум бўлишича ушбу йўловчи ўзи билан 1200 АҚШ долларини олиб кетаётган экан. Долларлар ходимларда шубҳа уйғотади ва улар тезкор хизмат вакилларини чақиради. Текширув вақтида бу долларлар қалбаки экани аниқланади.\nАвтомобиль, йўловчилар ва улардан олинган ашёвий далиллар билан биргаликда Оҳангарон туман ички ишлар бўлимига топширилади. Ҳозирда ҳолат юзасидан дастлабки суриштирув ишлари олиб борилмоқда.


АҚШ ўз разведкасининг хатоларини ўрганиб чиқмоқда\n16:14 / 08.10.2015\nАҚШ конгрессменлари разведка хизматларининг ҳаракатлари юзасидан тафтиш ўтказмоқда. Уларнинг фикрича, агентлар Россиянинг Сурияга кириб келишидаги ҳарбий миқёсларни баҳолашда жиддий хатоликларга йўл қўйган.\nСенат ва Вакиллар палатасининг разведка қўмиталари биргалашиб суриштирувни олиб бормоқда.\nReuters агентлигининг маълум қилишича, Россиянинг Сурияга осонликча кириб келиши биринчи галда разведканинг айби сифатида кўрилмоқда. Улар тўғри ва аниқ маълумотлар етказмаган, Россия таъсирини тўғри баҳолай олмаган.


ЭНАСИНИ ЭММАГАН ЭЧКИ…(Хажвия) - 16 Ноября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2020-11-27, 11:27 PM\nГлавная / Bosh sahifa » 2020 » Ноябрь » 16 » ЭНАСИНИ ЭММАГАН ЭЧКИ…(Хажвия)\nЭНАСИНИ ЭММАГАН ЭЧКИ…(Хажвия)\nМа… ма… ммма-а-а!!! Уф-ф, томоқнинг мазаси қочибди-ку! Овоз хириллаб қоляпти. Э, йў-ўқ, билиб-билмай гапиравераркансиз-да! Сиз айтган ичимликнинг яқинигаям йўламайман!.. Кеча хўжайин анҳор бўйига айлантиргани опчиқувди, муздай сувдан кўпроқ ичиб қўйибман! Шунга… Ҳўв ока! Хачир ака деб қўйдим! Сал сурилиб туринг, бизам духимизни кўтарволайлик!! Ие, нега сизники бўларкан? Буни хўжайин атайин бизга атаб опкирган! Ока, илтимос, орқа ўгирманг бизга! Биламиз, орқа туёқларингиз хавфли, тепкир! Аммо бизам анойи эмасмиз! Ҳа-а, шохимиз бор, нима қипти? Лишняк имет қиласизми, брат? Шох-чи, мужикда бўлади-да, братан! Сиздаям бўлсин-чи! Ҳаётда бўлмайди! Нимага? Чунки эшакка ҳеч қачон шох битмаган. Шунинг учун қачон қараса, дуч келганга орқа ўгирасизлар! Ҳи-ҳи-ҳи-и-и!!! Эшакка шох битса… Ҳи-ҳи-и-и-и!!! Роса прикол бўларди-да!.. Ие, ие, ие, бу нима қилганингиз? Ҳозир бор-у, бир шохлайман, энангизни учқўрғондан кўрасиз!.. Бўпти-и, ҳазиллашдим, ҳурматингиз бор. Юк ташийвериб чарчагансиз! Бизам кўр эмасмиз. Елкангизнинг яғирини кўриб турибмиз. Фақат нервга тегманг-да ҳадеб! Бизнинг ҳурмат бўлмаса, хўжайиннинг ҳурмати бордир, ахир? Ҳа-а, шунақами? Шунақа зўрмисиз? Ҳозир… Ташқарига чиқволай, ўшанда гаплашамиз!.. Мана, энди сўкиб кўр-чи!.. Ҳўв, хачи-ир! Ҳе сендақа яғир елкадан ўргилдим! Ҳа-а, арқонни узолмаяпсанми? Шунақа-а, духинг етмайди! Биздай шохдор эчкига етиб бўпсан! Менинг олдимда пешкасан, пешка! Ўла, битта арқонни узолмайсан-у, мақтанишинг оғилхонани бузай дейди-я!\nМен ҳаёт кўрган эчкиман\nҚўйхон холамнинг айтишича, энам мени туққан экан-у, сихга тортилган экан. Энажонимни эмолмай, меҳрига тўёлмай, етим қўзилар қаторида ўсдим. Лекин сал катта бўлганимдан кейин елкамга бахт қуши қўнди. Ҳозирги хўжайинимга бозорда энди ниш ура бошлаган шохим ёқиб қолибди. Энди бор-у… Хўжайинмисан хўжайин-да! Кайфият кўтаришнинг қанча тури бўлса, ҳаммасини қотиради. Мениям ўргатиб қўйган. У киши уйга келди дегунча қандай ёнига чопиб борганимни билмай қоламан. Дарров тумшуғимни силаб топганини оғзимга солиб қўяди. Кайфияти жа меъёрдан ошиб кетса, қўни-қўшниларга роса мақтанади. Ишонсангиз, мени ростакамига муштлашишга ўргатганам худди шу хўжайин бўлади. Худога шукр, ҳозир итми, қўйми, боя кўрганингиздай, эшакларигаям тилимни бермайман. Асабни бузишса, товуқларгача шохлаб ташлайвераман. Нега деганда, мен ҳаёт кўрган эчкиман! Қани, вей хўроз братишка, қоч йўлдан! Ҳозир бир шохлайман, Аъзам аканинг ариғига бориб тушасан! Нима дейсан? Оғилхонага қамаб қўйишади? Ўв, мени оғилхона билан қўрқитасанми? Мени-я? Кулгимни қистатмагин-а, братишка!? Ҳозир маъравораман!..\nҲа, мен зўрман, шустрийман, замонавий эчкиларданман! Ризқимни унча-мунчасига бериб қўймайман! Еганим оғзимда, емаганим охуримда! Бироқ гоҳида ёлғиз қолиб пинакка кета бошласам, ўлган энам эсимга тушади. Узоқдаги қариндош-уруғларни ёдга оламан. Сўнг бошимни кўтариб атрофга қарайман. Ҳатто паррандаларниям кимидир бор. Ку-кулашиб дардлашади, бир-бирининг кўнглини кўтаради. Мен-чи? Ҳайҳотдай оғилда ёлғиз қолиб кетавердим. Тўғри, қўй холам баъзан олдимга келиб мени ялаб-юлқамоқчи бўлди. Ўзим рухсат бермадим. «Бу нимаси, хола? — дедим жаҳлим чиқиб. — Номаҳрам эркакни ялаб-юлқашга уялмайсизми? Менам эркакман! Уятсизлигам эви билан-да!..»\nАслида эркалигим тутиб шундай қилгандим. Қўй холамга бир эркалангим, ҳазиллашгим келиб эди. Қовун тушириб қўйдим. Қўй холам бир ҳафта мен билан тиллашмай юрди. Ўзимдан ўтганини ўзим билдим. Эгамнинг алқашлариям юракка сиғмади. Аламимни жўжахўрозлардан олдим. Ҳаммасини тирқиратиб шохладим.\nБу дунёда ҳамма нарсаниям кушандаси бўларкан. Масалан, мендак мағрур, мақтанчоқ ва дангал эчкиям зўрни кўрганда ювош тортиб қоламан. Эт юпқалиги, туёқдан ўт сачрата олмаслигим, қўл калталиги, аслида оддий ва ожиз бир эчкилигим дарров эсимга тушади. Эҳ, шу найнов ҳўкизни ким яратган ўзи? Фаросати йўқлиги етмай, мени кўрди дегунча пишқириб чопади. Шохи алламбалоларга ўхшаган бурамами-ей! Худо кўрсатмасин, қорнимга бир шохласа борми, тамомман-да! Ҳа-а, зўрдан зўр чиқади деганлари шу экан-да! Яйлов тарафга адашиб ўтиб қолсам ҳам юрак ҳовучлайдиган бўлганман. Малла ҳўкизга кўзим тушдими, ура солиб қочишим, ё хушомад қилишим шарт. Йўқса менга кун йўқ. Малла ҳўкиз жуда тез югуради. Қўлиям, оёғиям меникидан узун. Қовоқ уйганниям хушламайди. Ана, ўтган куни Қўчқорбой оға гап қайтариб қўйганди, адабини еди. Ўшандан бери охурга бош қўйганча ётганмиш. Емиш ҳам емаётганмиш. Биров ҳол сўраса, калласини зўрға қимирлатиб қўяётганмиш. Ишқилиб, ич-этини эзиб қўймаган бўлсин-да ҳўкиз!..\nИ-и-и-и, кеп қолди-ку малла! Эшакни эсласанг қулоғи кўринаркан-да!.. Энди нима қилдим? Қочсаммикан? Қаёққа?\n— Солэйкў-ўм, Маллабой оға! С-саломатмисиз?\n— Сенмисан, жинқарча? Оёқ остида қанд еб юрибсанми?\n— Ҳа энди… Сизни бир кўриб кетай дегандим, Маллабой оға!.. Сигиройим ҳам яхши юрибдиларми? Айтганча… Оға, ҳўкизлабсизлар деб эшитдим! Муборак бўлсин! Умриям, ўзиям сизга ўхшасин!..\n— Менга қара, куни кеча ўртанча ҳўкизчамни қувганмишсан? Шу ростми? Ҳали сен менинг ҳўкизчамга ҳамла қиладиган бўлдингми? Вей, бир шохлаб асфаласофинга жўнатворайми ҳозир?\n— Й-йў-ўқ, Ҳўкизбой оға, ҳўкизчангиз билан қувлашмачоқ ўйнасамми девдим, сал нотўғри тушунибди-да! Кечиринг, оға!\n— Шундай бўлсин! Жигингни эзиб ташлайман!..\nВой-бў, осмондан келишини қаранглар! Ҳе, ҳўкиз!.. Бақувватман, йирикман, оёғим узун деб бизга ўхшаган кичкина эчкиларга ўдағайлайсанми? Мард бўлсанг, ана, ўзинг тенгилар билан муштлаш!..\nЙў-ўқ, ҳали шошмай турсин! Мени шохдор эчки деб қўйибди! Уйга борай, хўжайинга ялиниб, ҳўкизниям йиқитса бўладиган «приём»ларни ўрганволаман. Ана ундан кейин дўқлаб кўргин-чи! Сен билан ўшанда бозорлашамиз! Духингни синдирмасамми!..\nКатегория: HIKOYALAR / ХИКОЯЛАР | Просмотров: 55 | Добавил: #новости, #Yangilik, #uznews, #habarlar, #xabarlar, #ahborot, #news, #newsuz, #Yangiliklar | Рейтинг: 0.0/0


Бош сахифа > Янгиликлар > Санитар-пост аъзолари беллашди\nСанитар-пост аъзолари беллашди\nНавоий шаҳридаги Алишер Навоий номидаги маданият ва истироҳат боғида олийгоҳлар, касб-ҳунар коллежлари ва умумтаълим мактаблари ёшлари ўртасида соғлом турмуш тарзини шакллантириш, уларнинг санитария-гигиенага оид билимларини мустаҳкамлаш, фавқулодда вазиятларда биринчи тиббий-ижтимоий ёрдам кўрсатишни ўргатиш мақсадида таълим муассасаларидаги санитар-пост аъзоларининг шаҳар биринчилиги мусобақаси бўлиб ўтди.\n8 май — Халқаро Қизил Хоч ва Қизил ярим ой жамияти ҳаракати куни муносабати билан ташкил этилган мусобақанинг биринчи куни "Саломатликнинг ёш дўстлари" шиори остида умумий ўрта таълим мактаблари санитар-пост аъзолари тўққиз босқичда ўз маҳоратларини намойиш этишди. Беморларни уйда парваришлаш, жароҳатланганларга биринчи тез тиббий ёрдам кўрсатиш, доривор ўсимликлар, уларни ҳимоя қилиш ва сақлаш, автотранспорт ҳалокатларида жароҳатланганларга биринчи ёрдам бериш, Халқаро Қизил Хоч қўмитаси ва Ўзбекистон Қизил ярим ой жамияти тарихи бўйича ўқувчиларнинг баҳолиқудрат тайёргарлик кўришгани намоён бўлди.\n— Мактабимизда ўн етти нафар санитар-пост аъзоси бўлиб, биргаликда қарияларнинг ҳолидан хабар оламиз, уларга хўжалик ишларида ёрдамлашамиз, — дейди биз билан суҳбатда 2-умумий ўрта таълим мактаби 9-синф ўқувчиси Нодирабегим Ҳамроева. — Бугунги тадбирга ҳам яхши тайёргарлик кўрдик. Доривор ўсимликлардан гербарийлар тайёрладик. Унда дўлана, кийикўти, наъматак ва бошқалар бор. Шулардан кийикўт қон босимини туширса, дўлана раъногулдошлар оиласига мансуб бўлиб, қонни тўхтатувчи хусусиятга эга. Шунингдек, у витаминларга бойлиги билан организмга жуда фойдали. Тадбирда ўзимизга керакли қўшимча билимларга ҳам эга бўлдик.\nЖамоалар ҳозирлаган деворий газета, доривор ўсимликлардан иборат гербарий, альбомлар тажрибали ҳакамлар томонидан одилона баҳолаб борилди. 16-давлат ихтисослаштирилган умумий ўрта таълим мактаби ботулизм, гиёҳвандликнинг аянчли оқибатлари, одам савдоси келтириб чиқарадиган касалликлар ҳақида расмлар билан маълумот тўлиқ келтирилган ишларини йиғилганлар эътиборига ҳавола қилди.\n— Ўқувчиларнинг қизиқиши йилдан-йилга ошиб бораётгани қувонарли, — дейди Ўзбекистон Қизил ярим ой жамияти Навоий шаҳар бўлими ижрочи директори Нигора Мирзаева. — Мусобақада эгалланган билимлар иштирокчиларнинг кейинги ҳаётида асқотиши, уларни эпчил, доно, зукко бўлишга ундаши билан аҳамиятли, деб ҳисоблайман.\nМусобақа сўнгида 1-ўринни 8-, 2-ўринни 2-умумий ўрта таълим мактаблари жамоаси эгаллаган бўлса, 3-ўрин 16-давлат ихтисослаштирилган умумий ўрта таълим мактаби ўқувчиларига насиб этди.\nИккинчи куни касб-ҳунар коллежлари ва лицейлар ўртасидаги мусобақа ҳам қизғин тус олиб, иштирокчи жамоалар турли номинацияларни қўлга киритди. Учинчи кун бошланган олий таълим муассасалари ўртасида НДКИнинг "Жасорат", "Қутқарувчилар" ва "Қалқон" ҳамда НДПИнинг еттита факультети жамоаси маҳорат ва билимларини синовдан ўтказишди. Якунда барча босқичлар бўйича аъло даражада ҳозирликка эга "Қутқарувчилар" жамоаси олий ўринга муносиб, деб топилди. 1-ўринни "Жасорат", 2-ўринни "Қалқон", 3-ўринни эса НДПИнинг чет тиллар факультетида таҳсил олаётган талабалар жамоаси қўлга киритди. Якунда ғолиб ва совриндор жамоалар фахрий ёрлиқ, эсдалик совғалари билан тақдирланди.\nКўрилганлар сони: 2740


ИСЛОМ МУТААССИБЛИКНИ ҚОРАЛАЙДИ — Zamaxshariy.uz\nМутаассиблик – ўз фикр-мулоҳаза ва дунё қараши тўғрилигига ўта қаттиқ ишониб, бошқа диний эътиқодларга муросасиз муносабатда бўлиш демакдир.\nМутаассибликка йўлиққан шахс ёки гуруҳлар жамиятда беқарорликни вужудга келтиришга уринадилар. У жамият, халқ, қолаверса, бир дин вакиллари орасида ҳурматсизлик, келишмовчилик, ўзаро адоват ва фирқачилик каби салбий омилларни келтириб чиқариши билан ҳам ўта хавфли хусусият касб этади. Зеро, мазкур иллатлар ҳар бир дин ва миллат келажагига тўсқинлик қилиш ва беқарорликни келтириб чиқариш учун етарли хавф-хатарга сабаб бўла олади.\nИслом дини мутаассибликка хайрихоҳлик билдирмайди. Аксинча, теран ўйлашга, бошқаларга нисбатан муросали бўлишга чақиради. Демак, бир фикрда қаттиқ туриб олиш ва уни бошқаларга мажбуран сингдириш шариат ман қилган ишдир.\nБаъзи мусулмонлар ислом ҳукмларини тушунишда мутаассибона қарашларни ёқлаб, диний қарашларни тушуниш ва уларга амал қилишда ихтилоф чиқариб, ўз фикрини диндаги энг тўғри ҳамда асл исломий кўриниш санаб, ўзгаларга нисбатан кескин муносабатда бўлмоқдалар. Аслида, ислом дини пойдевори бағрикенглик ва енгиллик асосига қурилганини эслашимиз ўринлидир. Шу маънода, Имом Бухорий Абу Ҳурайра розияллоҳу анҳудан ривоят қилган ҳадиси шарифда шундай дейилади: «Албатта, дин енгилликдир. Ким динда чуқур кетса, (дин) уни енгади. Бас, тўғри бўлинглар, яқин бўлинглар…». Шунингдек, Ибн Масъуддан ривоят қилинган ҳадиси-шарифда: «Динда чуқур кетадиган (мутанаттиъийн) лар ҳалок бўлди. Динда чуқур кетадиганлар ҳалок бўлди. Динда чуқур кетадиганларлар ҳалок бўлди», – дейилади. (Имом Муслим ривояти).\nМутаассибликнинг салбий оқибатлари жуда ҳам кўп. Жумладан, ўзгаларга нисбатан таҳқир ва маломатларни ёғдириш, ўзганинг фикрини эшитмаслик ҳамда холисликнинг йўқолиши натижасида ҳақиқатдан юз ўгириш, кишиларни диндан бездириш, мусулмонлар орасида келишмовчиликни чиқариш ва ҳоказо хатарлари мавжуд.\nАнас розияллоҳу анҳудан ривоят қилинган ҳадиси шарифда Набий алайҳиссалом Муоз розияллоҳу анҳу ва унингшеригини Яманга жўната туриб: «Енгил қилинг ва қийин қилманг. Хушхабар беринг ва нафратлантирманг. Ўзаро ёрдам беринг ва ихтилоф қилманг», – деган эканлар. (Имом Бухорий ривояти).\nАлбатта, мутаассиблик динни нотўғри тушунишдан пайдо бўладиган сифатдир. Кишининг бир фикрда туриб олиши ёки мутаассибона фикр юритиши ҳавойи-нафсга эргашиш ҳисобланади. Асримизнинг кўзга кўринган уламоларидан марҳум Шайх Муҳаммад Саъид Рамазон Бутий ўз асарларидан бирида мутаассиблик ҳақида қуйидаги фикрни билдиради: «Мен бу замонда баъзи шахс ва жамоаларнинг таассубидан ёки шаҳвату, ҳавойи-нафсидан келиб чиқадиган, ҳукмлари шаръий далиллар ҳукми билан бирлашмайдиган ва уларнинг ҳужжатига бўйсунмайдиган янгича “ислом” туғилаётганини мулоҳаза қилмоқдаман».\nШубҳасиз, динни ўзининг дунёқараши доирасида маҳкам тутиш, ундаги вожиб амалларни адо қилишда уларга эргашмаган кишиларни ёмон кўриш, улар билан низо чиқариш, тарқоқлик ва фитнага сабабчи бўлиш айни мутаасибликнинг ёрқин кўринишидир.\nИслом динимизнинг мужтаҳид уламолари Қуръон ва Суннат асосида қилган ижтиҳодларининг натижасини айтгандан кейин: «Менинг фикрим хатога эҳтимоли бор бўлган тўғри раъйдир (яъни, фикр). Мендан бошқанинг фикри эса, тўғрига эҳтимоли бор бўлган хато раъйдир», – деган сўзлари ривоят қилинган.\nХулоса қилиб айтганда, ислом дини мутаассибликнинг ҳар қандай кўринишини, ўз фикрида муросасиз бўлишни қаттиқ қоралаган. Зеро, Аллоҳ таоло Каломи шарифида марҳамат қиладики: «Аллоҳ сизларга енгилликни истайди, сизларга оғир бўлишини истамайди»(Бақара, 185).\nАллоҳ таоло барчаларимизни диннинг асл моҳиятларини тушуниб етишимизга муваффақ айласин!\nPrevious Post:ЖАХОЛАТГА ҚАРШИ МАЪРИФАТ\nNext Post:МАККА ФАТҲИДАН СЎНГ ҲИЖРАТ ЙЎҚ!


БИРИНЧИ ДАВРАНИНГ 7 КАШФИЁТИ | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\nБИРИНЧИ ДАВРАНИНГ 7 КАШФИЁТИ\nАвтор: admin 25.05.2018\nЯнгича форматда ўтаётган ва Суперлига номини олган Ўзбекистон чемпионатининг биринчи давра ўйинлари якунига етди. Олдинги мусобақалардан фарқли бу гал биринчи давра тугагандан кейин жамоаларга таътил берилмайди ва улар ўйинларни давом эттиришади. Бироқ ортда қолган ўйинлар қисқача хулосалар учун етарли бўлди, бизнингча. Суперлига бир қатор янги номларни кўрсатди. Яна баъзи олдин ҳам таниган футболчиларимиз ўзларини кўрсатиб, очилишди. Қуйидаги футболчиларни Суперлига биринчи даврасининг кашфиёти деб атасак хато бўлмайди.\n7. Сардор Сулаймонов\nЎтган мавсум Самарқанднинг «Динамо» клуби сафида Олий Лигада дебют қилган Сулаймонов янги мавсумни «Навбаҳор» сафида бошлади. Ҳаракатчанлиги билан ажралиб турувчи меҳнаткаш футболчи аста-секин Илҳом Мўминжоновнинг ишончини қозонмоқда ва мураббий уни асосий таркибда майдонга тушира бошлади. Мавсум давомида 3 та ўйинни асосий таркибда бошлаган Сардор иккита гол урди. «Навбаҳор» ҳужум чизиғида Рўзимбой Аҳмедов сафга қайтгач яхшигина рақобат пайдо бўлди. Рўзимбойдан ташқари «Металлург» билан ўйинда учта гол урган Азамат Алланиёзов, Ненад Иняц ва Сардор Сулаймоновлар асосий ҳужумчи бўлиш учун курашишади. Улар орасида энг ёши бўлган Сардор ҳозирча жамоадошларидан қолишмаяпти.\n6. Ҳусниддин Ғофуров\nОхирги 4 мавсумни Сербияда ўтказган 24 ёшли Ҳусниддиннинг ўйинлари ҳақида ўқиб турардик, лекин унинг майдондаги ҳаракатларини кўрмагандик. Мавсум аввалида «Локомотив» бу футболчини Ўзбекистонга қайтариб қанчалик тўғри иш қилганини Ғофуровнинг ўйинлари орқали кўрдик. Жуда чаққон ва тезлиги юқори бўлган Ҳусниддин «Локомотив»нинг Суперлига доирасидаги барча ўйинларида қатнашди. 7 марта асосий таркибда майдонга тушди ва битта гол урди. Ҳусниддин Ғофуров мисолида ўзбек футболи мухлислари яна бир яхши футболчини кашф қилишди деб ўйлаймиз.\n5. Сардор Собирхўжаев\nМексикада ўтган ўсмирлар ўртасидаги Жаҳон Чемпионатида қатнашган йигитлардан бири бўлган Сардор «Бунёдкор» клуби тарбияланувчиси ҳисобланади. У 2013 йилдан буён «Қалдирғочлар»нинг бош жамоасида ҳаракат қилади. Бир қатор жамоаларда ижара асосида ўйнашга ҳам улгурди. Яъни Сардорни анчадан буён билардик, лекин бу мавсумда мухлислар унинг янги қирраларини кашф қилишди. Сардор энди шунчаки ҳужумларни бузадиган таянч яримҳимоячи эмас, ажойиб тўп узатувчи плеймейкерга айланганини кўрмоқдамиз. Айниқса 10-турдан ўрин олган «Насаф»га қарши ўйинда Собирхўжаев жуда яхши ўйнади. У жамоасига ғалаба келтирган иккита голга ҳам ассистентлик қилди.\n4. Элгужа Григалашвилли\n«Қизилқум»нинг грузиялик легионери биринчи марта Ўзбекистон чемпионати ўйинларида қатнашмоқда. У мавсум аввалида навоийликлар сафига келиб қўшилди. 28 ёшли ярим ҳимоячи 31 март куни «Сўғдиёна»га қарши кечган 4-тур ўйинида илк марта мухлислар эътиборига тушди. Ўша куни Элгужа жиззахликлар дарвозасига учта гол урди ва Суперлигадаги илк «хет-трик»ни қайд этди. Кейинчалик у АГМК ва «Металлург»га қарши ўйинларда ҳам гол уриб, ҳозирча 5 та гол билан тўпурарлар пойгасида иккинчи ўринда бормоқда.\n3. Хуршид Ғиёсов\nМиржалол Қосимов футболчиларни янги даражага кўтара олишни ўрнига қўядиган мураббий эканини биласиз. Қосимов янги мавсумда ҳам «Бунёдкор»да кўплаб футболчиларни халққа танитди. Улардан энг ёрқини Хуршид Ғиёсов деб ўйлаймиз. Хуршид ўтган мавсумда ҳам «Бунёдкор»да ўйнаган, ундан олдин эса «Обод»нинг асосий таркибида ҳаракат қилган, лекин кўпчилик мухлислар уни айнан мана шу мавсумдаги ўйинлари сабаб танишди. Кўпчилик уни 18-19 ёш футболчилардан бўлса керак деб ҳам ўйлади. Ваҳолангки Хуршид 23 ёшда. «Қалдирғочлар» ярим ҳимоясининг муҳим аъзоларидан бўлиб бораётган Хуршид Эронга қарши ўйинда терма жамоага ҳам чақирилди. Бу эса ўзбек футболига яна бир яхши футболчи кириб келаётганидан дарак беради.\n2. Арслонмурод Омонов\nБу футболчини ҳам билардик. Туркманистонлик яримҳимоячи икки мавсум «Оламалиқ» сафида ўйнаганди. Бироқ 28 ёшли Арслонмуроднинг «Бухоро»даги ўйинлари бошқача бўлмоқда. Туркманистон терма жамоаси сардори ва етакчиси бўлган Омонов қанотдаги фаоллиги билан «Бухоро»нинг чемпионлик учун курашаётганига ўз ҳиссасини қўшмоқда. Осиё Кубогида Туркманистон билан бир гуруҳдан ўрин олганимизни инобатга олсак, Арслонмурод бизга жиддий муаммон туғдириши мумкин.\n1. Азиз Турғунбоев\nСуперлиганинг энг ёрқин кашфиёти Азиз Турғунбоев бўлди десак адашмаймиз. Азиз «Навбаҳор»да 4-мавсумини ўтказмоқда ва у ўтган мавсумда 8 та гол урганди. Бироқ айнан 2018 йилги мавсум у учун ажойиб ўтмоқда. Эронга қарши ўйинда Ўзбекистон терма жамоаси сафида асосий таркибда тушгани ҳам Азизнинг фаолиятидаги энг яхши мавсумини ўтказаётганини билдиради. Биргина «Металлург»га қарши ўйинда Азиз жамоадоши Азамат Алланиёзовнинг барча уч голида голли узатмани амалга оширди. Ҳали 23 ёшда бўлган Турғунбев бундан кейин ҳам ўзини кўрсатади деб умид қиламиз.\nФикрлар "БИРИНЧИ ДАВРАНИНГ 7 КАШФИЁТИ"


Санкциялар кучда қолди, аммо....\n15 май куни Европа Кенгаши Андижон воқеаларидан кейин Ўзбекистонга нисбатан жорий этилган жазо чораларини ўз кучида қолдиришини маълум қилди.\nЎшанда ЕИ Ўзбекистон ҳукуматига қурол-яроқ эмбаргоси ва 12 мулозимига нисбатан виза чеклови эълон қилган эди.\nЕвропа Кенгашининг 15 май куни эълон қилинган баёнотида Андижон воқеаларидан кейин Ўзбекистонда рўй бераётган воқеалардан хавотир билдирилади. Шунингдек, мазкур баёнот орқали Европа Кенгаши Ўзбекистон ҳукуматини Андижон воқеалари юзасидан мустақил текширув ўтказиш ҳамда бу борада ЕХҲТ ва БМТ каби ташкилотлар билан ҳамкорлик қилишга чақиради.\n“Мавжуд вазиятда Европа Кенгаши Ўзбекистонга нисбатан 2005 йил 3 октябрь куни жорий этилган санкцияларни кучда қолдиради ва уларни 2006 йилнинг октбярида, воқеалар ривожини эътиборга олган ҳолда, қайта кўриб чиқади”, - дейилади баёнотда.\nШунингдек, Европа Кенгаши ЕИ Ўзбекистон ҳукумати билан жиддий мулоқот ўрнатишга тайёрлигини билдирган.\n“Европа Кенгаши Ўзбекистон ҳукуматининг ижобий мулоқот нечоғли аҳамиятли эканини тушуниши ҳамда инсон ҳуқуқлари, қонун устиворлиги ва фундаментал эркинликларни ҳурмат қилишга тайёрлигини намойиш этишига умид қилади”, - дейилади ҳужжатда.\nЕИнинг санкцияларни ўз кучида қолдириш қарорини ўзбекистонлик ҳукуматпараст сиёсатчилар мамлакатнинг ички ишларига аралашиш сифатида қараётган бўлса, халқаро сиёсатдонлар Европанинг кескин позициясига беписандлик қилган Ислом Каримов режими олдида чекиниш ўлароқ баҳоламоқда.\nАндижон воқеаларидан бир йил ўтиб, бу тузилманинг Ўзбекистон ҳукумати билан мулоқотга тайёр экани нимани англатади? Вақт ўтган сайин Андижонда тинч намойишни қонли бостирилиши ҳам унут бўлади, деган фикрларнинг исботими бу?\nМаркази Брюсселда жойлашган Бўҳронларнинг олдини олиш халқаро гуруҳи вице-президенти Аллен Делетроз Европа Кенгашининг мазкур баёноти “инсон ҳуқуқлари борасидаги танқидларга беписандлик қилиб келаётган Ислом Каримов режими олдида чекиниш билан баробар” эканини таъкидлади.\n“Европа Кенгашининг Ўзбекистон бўйича чиқарган хулосалари ҳафсаламни пир қилди. ЕИ ўтган йили Ўзбекистонга нисбатан чора қўллашда дадиллик билан ҳаракат қилди. Албатта, бу чораларнинг кучда қолиши кутилган ҳол эди. Лекин ўтган йил давомида Ўзбекистонда рўй берган воқеаларни инобатга олсак, бу чоралар янада кучайтирилиши лозим эди. Андижон воқеаларидан кейин Каримов режими 260 дан ортиқ кишини ҳуқуқий меъёрларга мутлақ мос келмаган судловлар орқали қамоққа тиқди. Судланганларнинг кўпчилиги террорчи эканига иқрор бўлиб кўрсатма берди, лекин бу кўрсатмалар Ўзбекистон қамоқхоналарида қандай қилиб олинишини жуда яхши биласиз. ЕИ виза чеклови жорий қилинган Ўзбекистон мулозимлари рўйхатини кенгайтиришига умид қилгандим. Бунинг ўрнига ташкилот Ўзбекистон ҳукумати билан мулоқот қилишга тайёрлигини билдиргани жуда ачинарли ҳолдир”, - деди А.Делетроз.\nУнинг сўзларига кўра, ЕИнинг Ўзбекистонга нисбатан ўз қарашларини юмшатишига сабаб тузилманинг Германия каби аъзолари Тошкент режими билан апоқ-чапоқ бўлиб қолишдан манфаатдорлигидир.\n“Иттифоқнинг Германия каби аъзолари Ўзбекистон билан яхши муносабатларни сақлаб қолишдан манфаатдор. Шунинг учун Берлин бу ғояни бошқа аъзо давлатларга ҳам ўтказади. Оқибатда Германия каби муҳим давлатларнинг раъйига қараб иш тутадиган кичикроқ аъзолар бунга рози бўлишдан бошқа чораси қолмайди. Албатта, Германия Ўзбекистон ҳукуматига мурувват кўрсатишни истаган ягона давлат эмас, лекин бугунги кунда Германия ЕИнинг йирик аъзолари орасида Тошкентга нисбатан юмшоқ сиёсат олиб боришни ёқлаб чиқаётган асосий давлатдир. Менимча, бу жуда шармандали ҳолдир ва буни ўзгартириш керак”, - дейди А.Делетроз.\nЎзбекистон сиёсатчилари ҳам Европа Кенгаши хулосаларига ўз муносабатини билдирмоқда. Олий Мажлис депутати, Ўзбекистон Халқ деморатик партияси аъзоси Улуғбек Вафоев “Интерфакс”га берган интервьюсида ЕИнинг Ўзбекистонга нисбатан жорий қилинган санкцияларни узайтирганини “мамлакат ички ишларига аралашув”, деб баҳолашини билдирди.\nУ.Вафоевнинг партиядоши, ХДПнинг Фарғона вилояти кенгаши раиси Муҳаммадали Исҳоқов, аввало, Андижон воқеаларининг ўзи “Ўзбекистоннинг ютуқларини кўра олмаган давлатлар аралашуви туфайли рўй бергани, ундан кейин ЕИ Тошкент ҳукуматига нисбатан санкциялар жорий қилгани ҳам навқирон Ўзбекистоннинг мустақиллигини кўра олмаган ғараз мақсадлардаги, узоқни кўзлаган кучларнинг изни” билан бўлаётганини таъкидлайди.\nАллен Делетроз эса Ўзбекистон ҳукумати Андижон воқеалари ҳақида илгари сураётган версия мутлақ асоссиз эканини яна бир бор такрорлади.\n“Айни дамда Андижонда нима бўлганини ҳеч ким аниқ айтиб бера олмайди. Нуфузли ва ишончли халқаро ташкилотлар, жумладан, “Ҳьюман райтс уотч” қўлга киритган ва тақдим этган маълумотлардан фақатгина шуни хулоса қилиш мумкинки, Ўзбекистон ҳукумати қўшинлари Андижонда майдонга тўпланган халойиққа қарата ўт очган. Бу манзара тасвирланган расмларни ҳам кўрдик. Шунингдек, Ўзбекистон ҳукумати воқеалардан кейин зўр бериб барча изларин йўқотишга ҳаракат қилгани ҳам инкор этиб бўлмайдиган фактдир. Улар ҳақиқатнинг ошкор этилишини истамади”, - дейди А.Делетроз.\nХДП вакили Муҳаммадали Исҳоқов ЕИнинг 15 йилдан бери тетапоя бўлаётган Ўзбекистон билан мулоқотга тайёрлиги жуда яхши хабар эканини айтиб, бундай мулоқот, албатта, ўрнатилиши лозимлиги ва унинг сермаҳсул бўлишига ишонишини айтди.\nА.Делетроз эса бир йилдан бери Ўзбекистонни мулоқотга чақиришдан чарчамаган ЕИ бундан кейин ҳам И.Каримов билан мулоқот қила олишига, қила олганда ҳам бу мулоқотнинг бирор натижа беришига ишонмаслигини таъкидлади.\n“Каримов режими бирор мулоқотни қабул қилишига ишонмайман. Бундай мулоқот бўлганда ҳам унинг натижаси ўлароқ, қамоқхоналардаги қийноқларга чек қўйилиши ёки судлар адолатли бўлиб қолиши амри маҳолдир. Андижон воқеалари юзасидан мустақил текширувни мунтазам равишда инкор этиб келган Каримов режими билан мулоқот ўрнатиш, менимча, хомхаёлдир. Назаримда, бу режимга таъсир қилиши мумкин бўлган ягона мулоқот усули кучдир. Кучингизни ва иродангизни кўрсата олганингиздагина бу режим сиз билан мулоқот қилиши мумкин. Лекин унинг олдида чекинсангиз ва унга озгина ён бериб қўйсангиз, сиз билан ҳеч қачон мулоқот қилмайди”, - деди А.Делетроз.


Бухорийнинг шох асари – oliymahad.uz\nБухорийнинг “Aл-Жоме ас-Саҳиҳ” асари, ислом дини алломаларининг далолатига кўра, Қуръони каримдан кейинги асосий манба ҳисобланади. Бу асарнинг тўлиқ номи “Aл-Жоме ас-саҳиҳ ал-муснад мин ҳадис Расулуллоҳ саллоллоҳу алайҳи васаллам ва сунаниҳи ва айёмиҳи”дир. Тарихчи Бадриддин Aйнийнинг ёзишича еса, “Aл-Жоме ал-муснад ас-саҳиҳ ал-мухтасар мин умури Расулуллоҳ саллоллоҳу алайҳи ва саллам ва сунаниҳи ва айёмиҳи”дир. Aммо ҳадис илмида қисқача “Aл-Жоме ас-Саҳиҳ” (Ишончли тўплам), аксар ҳолда эса “Саҳиҳ Бухорий” деб юритилади.\nИмом Бухорий бу китобини бир неча ном билан атаганлар. Ибн Солаҳ ўз китобининг муқаддимасида зикр қилган ва Ибн Ҳажар ҳам ривоят қилган аслида ихтиёр етган номи “Aл-Жомеъ ас-саҳиҳ ал-муснад ал-мухтасар мин умури Росулуллоҳи соллаллоҳу алайҳи васаллам ва сунануҳу ва айямуҳу”-“Росул алайҳис саломнинг суннатларидан, замони саодатларидан ва ишларидан иборат ровийлари муттасил Росулуллоҳ соллаллоҳу алайҳи васалламгача етган, қисқача ва ишонарли тўплам”.\n“Aл-Жомеъ” – “Кўп нарсани ўз ичига олган ёки тўплам деганидан мақсад шуки, бунда бир мавзудаги ҳадисларга қисқартирилмасдан, балки илмнинг кўп қирраларини қамраб олганлар мос ҳукмларда, фазилатларда, ахлоқ-одобларда. Қурон тафсирида, фиқҳ Ислом ҳуқуқшунослигида, хабарларда ва ҳоказо. Мана шунинг учун ҳам, бази асл нусхаларида бу китоб 3450-бобгача етгандир. Шу бобларда Росул алайҳис-саломнинг ҳадисидан ирода қилинган нарсани ҳақиқатлашга кифоя бўладиган миқдорлар жамланган учун ҳам “Aл-Жомеъ” дейилган. Имом Бухорий китобини “Aл-Жомеъ” – деб кифояланганига ўзининг ушбу сўзи ҳужжатдир.\n“Aл-Жомеъ” китобимга фақат саҳиҳ ҳадисларнигина киритиб ёздим. Китоб узун бўлиб кетмасин учун ҳатто, саҳиҳ ҳадислардан ҳам кўпини тарк қилдим”.\nИмом Бухорий: “Мен “Aл-Жомеъ”га фақат саҳиҳ ҳаддисларнигина киритдим”, -деб жуда тўғри айтганлар. Ул кишининг “Aл-Муснад” деганларидан асосий мақсадлари – Расулуллоҳ саллаллоҳу алайҳи ва салламнинг исноди бирор саҳобага боғланадиган ҳоҳ қавлий (саҳобаларга буйўрган), ҳоҳ фелий (ўзлари қилган) ва ҳоҳ тақририй (саҳобалар қилганда маъқуллаган) ҳадиси шарифларини ажратиб олиш эди. Aл-Ҳофиз ибн Ҳажар: “Имом Бухорий ўз китобларига фақат саҳиҳ ҳадисларни киритмоққа қарор қилганлар. Бу эса китобни “Aл-Жомеъ ас-саҳиҳ” деб номлаганларидан кўриниб турибди”, -дейдилар. Имом Муслим ибн ал-Ҳажжож бу борада Имом Бухорийга эргашдилар. Ул киши кўплаб муҳаддислар қатори Имом Бухорийдан ўрганган ва фойдаланган ҳолда ўзларининг машҳур китобларини ёздилар.\nИккалаларининг китоблари ҳам “Aс-Саҳиҳ” деб номланди. Одамлар улардан ниҳоятда кўп фойдаланадиган бўлишди. Ислом илмига доир бирор масалани ҳал қилолмасалар, уларга мурожаат қилиш одатга айланди. Мазкур икки китобдан кейин яна кўплаб ҳадисга доир асарлар яратилдики, уларнинг саноғига етиб бўлмайди.\nИмом Бухорий ҳадис талабида ўзга юртларга риҳлат қилган дастлабки вақтлардаёқ саҳиҳ ҳадисларни тўплаб бир китоб қилмоқ орзусида бўлганлар. Aл-Ҳофиз ибн Ҳажар: “Имом Бухорийнинг мазкур китобни ёзишга бўлган азм-у қарорларига ҳадис ва фиқҳ бобида мўминлар амири бўлмиш устозлари Исъҳоқ ибн Роҳвайҳяинг “Расулуллоҳ саллаллоҳу алайҳи ва салламнинг муборак суннатларидан иборат бир мухтасар тўплам яратсангизлар эди!” деган сўзлари қувват бахш этди”, – дейдилар. Бу хусусда Имом Бухорийнинг ўзлари: “Устозимнинг ана шу сўзлари қалбимга чуқур ўрнашиб қолиб, “Aл-Жомеъ ас-саҳиҳ”ни ёзишга киришдим”, – деган еканлар. У киши яна бундай деб айтган эканлар: “Мен тушимда Расулуллоҳ саллаллоҳу алайҳи ва салламни кўрдим, ул зотнинг рўпараларида туриб, елпиғич билан муборак юзларидан ниманидир хайдаётган эмишман. Сўнг мен бир табирчидан сўраган эдим, у: “Сиз жаноб Расулуллоҳдан ёлғонни ҳайдайсиз”, – деди. Aна шу тушим мени “Aл-Жомеъ ас-саҳиҳ” ни ёзмоққа илҳомлантирди”.\nAл-Фарабрий”: “Мен Имом Бухорийнинг бундай деб айтганларини эшитганман”, – дейдилар: “Мен “Aс-Саҳиҳ” номли китобимга ғусл қилиб, икки ракат намоз ўқимай туриб бирорта ҳам ҳадисни киритмадим”.\nИмом Бухорий яна бундай деб айтган эканлар: “Мен “Aл-Жомеъ”ни олти юз минг ҳадисдан (саҳиҳларини саралаб олиб) ўн олти йилда тасниф этдим ва уни ўзим билан Aллоҳ таоло ўртасидаги (аҳду паймонга вафо қилганимнинг) далили қилдим”.\nAл-Ҳофиз ибн Ҳажар бундай дейдилар: “Имом Бухорийнинг “Мен “Aл-Жомеъ”ни Aл-Масжид ал-Ҳарамда ёздим” деган сўзларини том манода тушунмаслик керак. Чунки ул киши “Aл-Жомеъ”нинг қоралама нусхасини юртма-юрт кезиб юрган чоғларида ёзганлар, Aл-Масжид ал-Ҳарамда эса уни таҳрир қилиб, оққа кўчирганлар. Сўнг унга киритилган ҳадисларни ўз юртлари ва бўлак мамлакатлардаги илм аҳли эътиборига ҳавола қилишга киришганлар. Бунга Имом ал Бухорийнинг “Мен “Aл-Жомеъ”ни ўн олти йилда тасниф этдим” деган сўзлари далилдир. Чунки, у киши ўн олти йил давомида Маккада муқим турмаганлар.\nИмом Бухорий “Саҳиҳ”ларини ёзиб бўлгач, Яҳё ибн Муин ибн ал-Мадийний ва Aҳмад ибн Ҳанбалга кўрсатганлар. Aл-Ҳофиз ибн Ҳажарнинг “Тақриб ат-таҳзиб” номли китобларида айтилишича, Яҳё ибн Муин ҳижратнинг 233, оталари Aл-Мадийний 234 ва Aҳмад ибн Ҳанбал 241-йили вафот этишган бўлиб, “Саҳиҳ” шу вақтда мавжуд эди. Шунга кўра, Имом Бухорий “Саҳиҳ”ни ҳижратнинг 233-йилидан илгари (кейин уни тўлдирган бўлсаларда) ёзиб тугатганлар, дейиш мумкин. Имом Бухорийнинг “Саҳиҳ”га ундан кейин ҳам қўшимчалар киритганларини ундаги ҳадислар сонидаги тафовут тасдиқлайди. Чунки Aл-Ироқий “Aт-Тадриб” номли асарида айтишича, (“Саҳиҳ”нинг дастлабки нусхасидагига нисбатан) Ҳаммод ибн Шокир ривоят қилган ҳадислар сони Aл-Фарабрий ривоят қилган ҳадислар сонидан икки юзта кам, Иброҳим ибн Маъқилники еса иккалалариникидан уч юзта камдир. Бундан маълум бўладики, Имом Бухорий “Саҳиҳ”га кейин ҳам қайта-қайта қўшимчалар киритиб, уни 233-йилдан илгари, ўн олти йилда бутунлай ёзиб тугатганлар. Шунга асосан, Имом Бухорий уни 217-йили, муборак ёшлари йигирма учда эканлигида ёзишга киришганлар, деб баралла айтмоқ жоиздур.\nAл-Қасталоний бундай дейдилар: “Унинг афзалликлари хусусига келсак у бу борада яратилган китоблар ичида энг саҳиҳи ва ҳар бир замон уламолари томонидан қучоқ очиб қабул қилинган асардир. У барча илм-фан ва унинг соҳалари бўйича яратилган ҳар қандай асарлардан беқиёс даражада устун бўлиб, ўзининг афзалликлари ва аҳамияти жиҳатидан ислом илмига доир китоблар орасида юлдузлар ичра қуёш янглиғ алоҳида ажралиб туради. Унга буюк қаҳрамонлар-у энг даҳо уламолар ҳам юксак баҳо берганлар, унинг фойдаси ҳисобсиз бўлиб, сира саноғига етолмайсан!”.\nAбу Зайд ал-Марвазий бундай дейдилар: “(Бир киши) мен (Байтуллоҳда) Рукн билан Мақом оралиғида ухлаб ётган эдим. Расулуллоҳ саллаллоҳу алайҳи ва салламни туш кўрдим. Шунда ул зот менга: “Эй Aбу Зайд! Тоқайгача (Муҳаммад ибн Идрис) Aш-Шофиийнинг китобини ўқийсан, менинг китобимни ўқимайсанми?”, – деб марҳамат қилдилар. Мен: “Ё Расулуллоҳ! қайси китоб Сизнинг китобингиз?”, – дедим. Ул зот: “Муҳаммад ибн Исмоил Бухорийнинг тўплами”, – деб жавоб қилдилар”. Aш-Шайх Aбу Муҳаммад Aбдуллоҳ ибн Aбу Жамра бундай дейдилар: “Мен орифлардан бирини учратдим. Шунда у ўзи учратган орифлар мухлиси бўлмиш бир улуғ кишининг бундай деб айтганини менга хабар қилди: “Имом Бухорийнинг “Саҳиҳ”лари бошга кулфат тушганда ўқилса, мушкулни осон қилур, у билан кемага чиққан йўловчи эса (денгизда фалокатдан) нажот топур. Чунки Имом Бухорий дуолари мустажоб бўладиган зот бўлиб, уни ўқийдиган кишиларни дуо қилганлар”. Aл-Ҳофиз ибн Касийр бундам дейдилар: “Имом Бухорийнинг “Саҳиҳ”лари (қурғоқчиликда ўқилса, Aллоҳ таолонинг иродаси билан) булутлардан ёмғир ёғади ва бутун ислом аҳли ундаги жамики ҳадиси шарифларни якдиллик билан мақбул ва саҳиҳ деб топгандур”.\nҚисқаси, Имом Бухорийнинг “Aл-Жомеъ ас-саҳиҳ”лари саҳиҳлик ва бошқа жиҳатлардан кўпчилик наздида енг олий мақомга эгадир. Ундан кейинги ўринда Имом Муслимнинг, сўнг Имом Aбу Довуднинг ҳадислар тўплами туради. Имом Бухорийнинг бу йирик асарида, муаллифнинг ўзи ҳам, бошқа олимларнинг такидлашича ҳам, 600 000 ҳадисдан сараланиб, саҳиҳлари танлаб олинган ва 16 йил давомида таълиф этилган.\nТакидлаш жоизки, муаллиф асари учун маълумотлар тўплашга ва уларни талиф этишга кўп ҳам шошилмаган, балки, пухта илмий пойдеворга (манбага) таянган мукаммал режа асосида иш юритган. Бу ҳол ҳадисларни тўплашда ҳам, уларни тартибга келтиришда ҳам, уларни ёзилиш муддатида (16 йил давомида) ҳам муҳим аҳамият касб этган. Имом Бухорийнинг ўзига хос услубида ул зот йиғган ҳадислар ровийларининг ҳиссаси муҳим ўрин тўтади. Чунончи, бу хусусда манбаларда “Саҳиҳ”ни Имом Бухорийдан йетмиш, туқсон, юз минг ровий ривоят қилгани қайд этилган. Бундай ровийлар сирасида Имом Муслим ибн ал-Ҳажжож, Aбу Зура, Имом ат-Термизий, Ибн Ҳузайма каби ҳадис илмининг етук дарғалари ҳам бўлган. Ҳадисларни ровийлардан ёзиб олиш борасида ҳам Имом Бухорий жуда зўр масъулият ва эҳтиёткорлик билан иш тутиб, уларни фақат энг ишончли олим-у уламолардан қайта-қайта текшириб, ёзиб олган. Бу хусусда алломанинг ўзлари: “Минг ёки ундан зиёд ишончли уламолардан ҳадис ёзиб олдим, менинг асаримга исноди келтирилмаган биронта ҳам ҳадис кирмаган”, деб такидлаганлар. Шу боисдан аллома ҳадис ривоят қиладиган шахсларнинг аҳволи, насл-насаби, ҳадисни кимдан эшитгани ва бошқа бир талай масалалар моҳиятидан тўлиқ хабардор бўлгачгина улардан ҳадис ёзиб олганлар. Бу ҳақида Имом Бухорий: “Бирон кишидан ҳадис ёзиб олишим бошқаларникига ўхшамас эди. Мен агар бирон шахсдан ҳадис ёзиб олмоқчи бўлсам, энг аввало, унинг исми шарифи, куняси, насл-насаби, айтаётган ҳадисини қандай манбадан олгани, унинг нусхалари ҳақидаги хабарларни сўраб-суриштирар эдим, аммо бошқалар бу масалаларга кўп ҳам эътибор бермайдилар”, дея ҳикоя қилганлар.\nAввал таъкидлаб ўтилганидек Имом Бухорийнинг бу асарига фақат саҳиҳ ҳадислар киритилган Aлбатта, бу ўта машаққатли ва хайрли ишни амалга оширишда муаллиф маълум қонун-қоидаларга, бошқача айтганда, шартларга риоя қилган.\nИбн Ҳажар ал-Aсқалоний бундай деган: “Саҳиҳ Бухорий”даги ал-муаллақот ва ал-мутобиат ҳадислардан бошқа шахсан мен таҳрир қилган муқаррар ҳадисларни (такрорланадиганлари) қўшиб ҳисоблаганда уларнинг умумий сони 7397 тадир.\nУлардан муаллақлари доирлар 1341 ҳадис бўлиб, мутобаат ва ривоятларда фарқи бўлган танбеҳларнинг умумий сони ҳам 341 ҳадисни ташкил қилади. Бинобарин, Имом Бухорийнинг – “Саҳиҳ” китобига кирган ҳадислар, такрорланадиганлари билан биргаликда, жами бўлиб, 9082 ҳадисдан иборат”. Ибн Ҳажар ал-Aсқалоний яна: “Ушбу ададга саҳобаларга тегишли (мавқуф) ҳадислар ва улардан кейинги тобеинларга алоқадор мақтуотлар кирмайди”, деганлар.\n4-курс талабаси Мадина Рихсибоева\n2331700cookie-checkБухорийнинг шох асариno\nОлдингиҚуръони каримни ёдлаш фазилатиКейингиСалафи солиҳлар наздида бахтиёр оила қандай бўлиши керак?


"Турон"дан кетиш сабаби. Ўйинларни сотмагани ва ҳакамлар". Исломбек Исмоилов барча ҳақиқатларни айтди - Zamin.uz\nЖорий мавсум Суперлигада дебют қилаётган Яйпаннинг "Турон" жамоаси кўпчиликнинг эътиборига тушиб улгурди.\nГарчи ортда қолган саккизта турда "Турон" ғалаба қозонмаган бўлсада, рақибларига жиддий қаршилик кўрсатиб, чиройли ўйин намойиш қилди. Лекин футболда шундай гап бор: Ўйин эсдан чиқади, натижа сақланиб қолинади. Айнан қайд этилган натижа кўп нарсаларни ҳал қилади. Хусусан мураббийнинг жамоадаги тақдири бевосита шунга боғлиқ. Суперлиганинг саккизинчи турида ўз майдонида "Қизилқум"ни қабул қилган яйпанликлар сўнгги дақиқаларда ўтказиб юборилган гол эвазига 0:1 ҳисобида мағлубиятга учрашди. Мазкур баҳсдан сўнг "Турон" бош мураббийи Исломбек Исмоилов ўз аризасига биноан истеъфога чиқишга қарор қилди. Биз эса барчасига аниқлик киритиш мақсадида ёш мураббийни суҳбатга чорладик. Ўзимизда ҳам Ислом Исмоиловга бериладиган саволларимиз тўпланиб қолганди.\n- "Қизилқум"га қарши учрашувдан сўнг жамоани тарк этдингиз. Бу шошилинчда қабул қилинган қарорми? Истеъфога чиқишингизга фақат муваффақиятсиз натижалар сабабми?\n- "Турон"да ажойиб уч йилни ўтказдим. Бунинг учун клуб раҳбарларига миннатдорчилик билдираман. Ёш бўлишимга қарамасдан менга ишонч билдиришди. Олимхон ва Қодирхон ака Аҳмедовларни футболнинг ҳақиқий фидойи инсонлари, дея оламан. Улар футбол учун нафақат маблағларини, балки меҳрларини ҳам беришмоқда. Уч йил давомида бизни моддий, маънавий томондан қўллаб-қувватлашди. Барча шароитларни яратиб беришди. Бунинг учун ўзимнинг чуқур миннатдорчилигимни билдираман. Энди бевосита жамоадаги фаолиятимга тўхталсам, биз мана шу давр мобайнида ёмон ишларни амалга оширмадик.\nКлубни кўзга кўринадиган даражага келтира олдик. "Турон" Ўзбекистонда ўз ўрнига эга бўлган жамоалар қаторига кирди. Бу йўлда катта ҳажмдаги ишлар бажарилди. Жорий мавсум олдимизга катта мақсадларни қўйган эдик. Лекин бу - футбол. Унда ҳар доим яхши ўйнаган жамоа ютавермас экан. Ғалаба учун қўлдан келган ишларни амалга оширдик. Қаердадир омад етишмади, яна қаердадир бошқа сабаблар. Вазиятни кузата туриб жамоага янги қон керак, деб ўйладим. "Турон"нинг тақдирига бефарқ бўла олмайман. Вазият шундай давом этишига кўз юмиб тура олмасдим.\nНиманидир ўзгартириш керак бўлса, фақат мураббий билан боғлиқ эди. Агар мураббий ўзгариши орқали натижа ижобий кўриниш олса, бундан фақат хурсанд бўламан. Бу борадаги фикримни раҳбариятга ҳам айтдим. Катта футболга қадам қўйишимда "Турон" мутасаддилари тамал тошини қўйиб хизмат қилишди. Улардан умримнинг охиригача миннатдорман. Ҳар қандай ҳолатда ҳам елкама-елка ёнимда туришди. Кўпчилик раҳбарият нотўғри қарор қабул қилди, мураббийга яна имконият бериш керак эди, деган фикрларни айтишмоқда. Аммо улар барча имкониятларни беришди. Бу нотўғри қарор бўлмади. Футболга қаратаётган эътиборларини шахсий манфаатимдан устун қўйдим. Натижалар шу кўринишда давом этса, эртага клубга жиддий зарар етиши мумкин. Шу омилларни ҳисобга олган ҳолда истеъфога чиқдим. Балки бошқа мураббий билан жамоанинг ғалабалари онлари бошланар. "Турон"нинг имкониятлари юқори. Ҳали ғалабалар келади ва Суперлигада муносиб ўринларни эгаллайди.\n- Мавсум бошида жамоани ўзингиз шакллантирдингиз. Таркибга тажрибали ижрочилар келиб қўшилди. Шу ўринда савол туғилади, ўтган йили ўзингиз таркибни сақлаб қоламиз, деб айтгансиз. Лекин таркиб 80 фоизга ўзгариб кетди. Дониёр Исмоилов, Шохруҳ Ҳолматов, Ғолиб Сарибоев, Шукурали Пўлатов, Хуршид Асқаралиев каби футболчиларга жавоб бериб юборилди. Бу ерда хато кимдан ўтди?\n- Тўғри мавсум бошида жамоани ўзим шакллантирдим. Чунки таркибни кучайтирмасак бўлмасди. Бу борада айрим муаммолар юзага келди. Баъзи футболчиларда бизга нисбатан ишончсизлик пайдо бўлди. Янги жамоа, қандай бўлар экан, деган фикрлар янгради. Боиси улар бундай ҳолатга кўп дуч келишган, жабр кўришган. Шунинг учун буни табиий ҳол сифатида қабул қилдик.\nЎтган йилги таркибни сақлаб қоламиз дегандим. Масалан Дониёр Исмоилов "Андижон"га ўз хоҳиши билан кетди. Уни қолишини истагандик. Ғолиб Сарибоевга "Динамо"дан молиявий томондан яхшироқ таклиф тушгани учун ўз истаги билан кетди. Шукурали Пўлатов билан ҳам шундай бўлди. Мавсум якунлангач хорижда ўйнашни лозим топди. Хуршид Асқаралиев жамоада қоларди. Бироқ ўйин амалиёти етарли бўлмаслиги мумкин эди. Натижада уни "Янгиер"га қўйиб юбордик. Кўп футболчилар ўз хоҳиши билан кетган. Бу ерда ҳеч қандай хато бўлмади. Ўтган мавсум Про лигада жамоада ўйнаган футболчиларнинг аксарияти сақланиб қолинган. Аслиддин Тоштемиров, Жавоҳир Соҳибов, Акмал Ортиқов, Билолхон Тошмирзаев, Асилбек Қаюмов, Абдулазизхон Абдурашидов ва ҳоказо.\n- Суперлигадаги энг ёш мураббий ҳисобланасиз. Элитада даража ва босим юқори бўлади. Нима деб ўйлайсиз ўзингизни Суперлигада ишлашга қай даражада тайёр деб ҳисобладингиз? Балки бош мураббийликни тажрибали мутахассисга топширган ҳолда ўзингиз ёнида тажриба тўплаб боришингиз керак эдими? Кўпчиликда бу ёш мураббийга Суперлигада ишлашга ҳали эрта экан, босимга чидай олмади деган фикрлар юзага келди...\n- Суперлигада ишлашимга ҳали эрта, демаган бўлардим. Мураббийликни бошлаганимга 10 йил бўлди. Мен бунга босқичма-босқич етиб келдим. Фаолиятимни болалар футболидан бошлаган бўлсам, ундан сўнг Иккинчи лига, Биринчи лига ва Про лига, Суперлига даражасигача чиқдим. Айрим мураббийлар фаолиятини бирданига Суперлигада бошлайди. Лекин мен мураббийликнинг босқичларини босиб ўтдим. Ҳеч ким идеал инсонмас. Хатоларга йўл қўйган бўлишим мумкин. Икки йилда жамоани элитага олиб чиқдик. Ушбу машаққатли ишда битта мени эмас, клубдаги барчанинг меҳнати ётибди.\nСуперлигада ёмон жамоа шакллантирмадик. Кўрган бўлсангиз, ўтган саккизта тур давомида чиройли ва мухлисларбоп футбол кўрсатдик. "Насаф" билан баҳсни ҳисобга олмаганда, қолган рақибларимизга муносиб қаршилик кўрсатдик, дея оламан. Босим ҳар қандай мураббийнинг бошида бор. Ёшни сабаб сифатида кўрсатиш ноўрин. Агарда босимга чидай олмаганимда мураббийлик соҳасини танламаган бўлардим. Ҳар битта ўйинни катта босимда ўтказасиз. Бунга руҳан тайёр эдим. Ўрганадиган нарсаларим кўп. Мураббий бир жойда тўхтаб қолмаслиги лозим. Атрофимда тажрибали мураббийлар бор эди. Агарда битта ғалаба қозониб олганимизда ҳаммаси яхши кетарди.\n- Ўйиндан сўнг ҳакамларга кўп эътироз билдирдингиз. Айниқса "Сўғдиёна" билан ўйиндан кейинги интервью халқ орасида кенг тарқалди. АГМК билан баҳсдан кейин ҳам ҳакамлар борасида танқидий фикрларингиз янгради. Балки ҳаммаси эхтирос ва ҳиссиёт сабаб бўлгандир. Ҳакамлар ҳақидаги фикрларингизда ҳали ҳам қатъий турасизми?\n- Энди бўладиган ишлар ортда қолди. Ҳозир яна қайтадан муҳокама қилиш, кимнидир айбдор қилиш ниятим йўқ. Агарда гапирсам омма орасида ўзини айби кўринмаяпти, қолганларга тўнкаяпти, деган фикр юзага келади. Қайсидир ҳолатларда ҳиссиётга берилдим. Ҳаммага инсоф берсин, деб қоламан.\n- Facebook ижтимоий тармоғида саҳифангиз борлигидан хабаримиз бор. Унда ўз фикрларингизни баён қилиб борасиз. АГМК билан баҳсдан сўнг бир пост эътиборимизни тортди.\n"Биз ҳам инсонмиз! Бизда ҳам сабрнинг чегараси бор. Агар воқеалар ривожи шундай давом этса, бутун умрга футболдан кетаман, лекин ўзим билан кўпчиликни олиб кетаман. Бугунми, эртагами, барчасининг жавоб бор. Аллоҳдан қўрқинглар". Мазкур постга изоҳ бериб ўтасизми?\n- Тўғри, пост қолдирдим. Буни кўпроқ ҳиссиёт билан боғласак тўғрироқ бўлади. Унда иш шундай давом этадиган бўлса, деганман. "Қизилқум" билан ўйиндаги ҳакамларга ҳеч қандай эътирозим йўқ. Ушбу баҳсдаги мағлубиятда айбни ўзимга оламан. Футболдан бутун умрга кетмадим. Бир кун қайтаман. Ёзда Про лицензиясига ўқишлар бошланади. Тажриба ва малакамни янада оширишим лозим. "Турон"дан бошим тик тутган ҳолда кетдим. Фаолиятимда футболни бузадиган ҳаром ишларга аралашмадим. Ўйинни сотиш ёки сотиб олмадим. Клубнинг бир сўм пулига хиёнат қилганим йўқ. Пул олдида виждонимни сотмайман.\n- Таркибга легионер жалб қилишда танловда қанчалик хатога йўл қўйдингиз? Ҳар ҳолда легионерлар ўзларидан кутилган ўйинни кўрсата олаётгани йўқ...\n- Легионерлардан Даян Поньевич ишончни оқламоқда. Синиша Бабичда жамоага мослашиш қийин кечар экан. Аввалги жамоаларида ҳам шундай ҳолат кузатилган. Карикари жамоага трансфер ойнасининг сўнгги кунларида келиб қўшилди. Унда ҳам мослашиш билан боғлиқ муаммолар бўляпти. Иккита турда яхши ҳаракат қилди. Кейин пасайиш кузатилди, жароҳат олди. Футболчи ҳақида нотўғри гап айтсам, уларга нисбатан ҳурматсизлик қилган бўламан. Жалб қилган ўйинчиларимизнинг хатоларини очиқ айта олмайман.\n- Бўлиб ўтган воқеалардан қанчалик сабоқ чиқардингиз?\n- Суперлигада ҳар бир ўйинда жанг бўлади. Про лигага нисбатан темп юқори. Қайсидир маънода тақвим ҳам биз учун ноқулай келди. Олти кун ичида учта ўйинда майдонга тушдик. Натижага гоҳида ташқи омиллар ҳам сабаб бўлади. Ҳар бир қилинган хато бу тажриба беради. Жамоа билан эришган ютуқларим, камчиликлар катта мактаб бўлди. Инсон ҳар бир хатодан тўғри хулоса чиқариши ва кейинги сафар такрорламаслиги керак.\n- "Турон"ни "чуқурлик"дан олиб чиқиб кетиши мумкин бўлган нарса нима? Мураббий ўзгариши қанчалик фойда келтиради?\n- Жамоа ўзининг ўйин услубига эга. Битта ғалаба барчасини ўзгартириб юборади. Клуб раҳбарлари барча шароитларни яратиб беришяпти. Футбол учун борини бераётганларни қадрлашимиз зарур. "Турон"ни сақлаб қолиш керак. Ўзбек футболининг келажаги шундай жамоаларга боғлиқ бўлади. Барибир клублар хусусийлаштирилади. Айни пайтда бундай жамоаларимиз кам. Одатда янги мураббий келиши билан жамоанинг ғалабалари бошланиб кетади. Полшалик мураббий қўл остида ижобий натижалар қўлга киритилишига умид қилиб қоламан.\n- Жамоанинг ичида ўзаро ишончсизлик бормиди? Футболчилар кетишингизни қандай қабул қилди?\n- Футболчиларнинг айримлари инсон сифатида ҳурматга лойиқ. Кетишимга қарши эканликларини билдирганлар ҳам бўлди. Кўп футболчиларга меҳр бергандик. Бундай пайтда ким дўст ёки душман эканлигини билиб олар экансиз. Ҳеч қайси футболчини четга чиқариб қўймадим. Иложи борича барчага ўйин амалиёти бердим. Улар тўхтамаслиглари керак. Ўзларида ирода топиб, жамоани Суперлигада сақлаб қолишларига ишонаман. Уларнинг қўлидан келади. Муҳими касбга хиёнат қилмадим. Кўп ёш футболчилар етишиб чиқди. Аслиддин Тоштемиров, Асилбек Қаюмовлар асосий таркиб ўйинчиси даражасигача чиқишди. Бу оз бўлсада ютуғимиз саналади.\nКелгусида янада кучли бўлиб футболда фаолиятимни давом эттираман. Хорижда малака оширмоқчиман. Ортга чекиниш йўқ. Кўплаб мухлислар ижобий фикрларини билдиришмоқда. Кичик меҳнатимизни юқори баҳолаган мухлисларга раҳмат айтаман. "Турон" ишқибозлари мен учун энг зўри бўлиб қолади. Улар ўзларининг маданияти билан ўрнак бўла олишди.\nЯнгиликлар » Спорт » "Турон"дан кетиш сабаби. Ўйинларни сотмагани ва ҳакамлар". Исломбек Исмоилов барча ҳақиқатларни айтди


Бола онаси билиб қолмагунга қадар ҳар кун мактабга икки кишилик тушлик олиб борди. Сабаби...\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Бола онаси билиб қолмагунга қадар ҳар кун мактабга икки кишилик тушлик олиб борди. Сабаби...\t10:59, 20 октябрь 2016\tЎқув йилининг бошидан Дилан исмли бола онасидан битта бутерброд ўрнига иккита беришни сўрарди. АҚШлик Жозет Дюран ўғлидан бунинг сабабини сўрамади, шунчаки буни ўғлининг иштаҳаси зўрлигига йўйди. Аммо кунларнинг бирида у бу ҳақда сўрашга қарор қилди: «Болам, тўйиб кетмаяпсанми?» Бола шундай жавоб берди: «Бу битта бола учун. У тушликка уйидан ҳеч нарса олиб келмайди, менимча уларнинг пули йўқ».\nЖозет ўғлининг бу ҳаракатидан лол қолди. Аниқланишича, ўғлининг дўстининг оиласида катта қийинчиликлар юзага келган: она ўғлини ёлғиз тарбиялайди, бунинг устига у яқинда ишини йўқотган ва жуда қийин аҳволда қолган. Бу ҳодиса Жозетни тўлқинлантириб, ўзини бир неча йил олдин даҳшатли аҳволга тушиб қолганини эслатди. У ёлғиз она бўлиб, бошқа уй ижарага олишга қурби етмай, қандайдир вақт машинада яшаб юрган. Ўғлини эса жамоат ҳожатхоналарида ювинтиришга мажбур бўлган.\nУ бошқа савол бермади, шунчаки ўғлига иккинчи одам учун тушлик тайёрлаб беришни давом эттирди. Кунларнинг бирида уни мактабга директорнинг олдига чақиришди. Ўша ерда у ўғлининг дўстининг онаси билан танишди. Диланнинг дўстининг онаси бу ҳолатдан хабар топиб, унга минатдорчилик билдириш учун чақиртирган. «Менинг ўғлимни овқатлантириб юрганингизни биламан ва бунинг учун сиздан минатдорман. Ҳозир мен иш топдим», — боланинг онаси Жозетга пул узатди.\nЛанч-боксда онанинг хати: «Ёқимли иштаҳа, болалар!»\nБироқ у пулни олмади. Бундан ташқари ўғлининг ҳаракати унга сабоқ бўлди ва у ҳам бу йўлда нимадир қилиши мумкинлигини тушуниб етди. Волейбол жамоасидаги дугоналари билан улар $ 400 йиғишди ва мактаб ошхонасидаги моддий имконияти чекланган оилаларнинг болаларига тушликлар пулини тўлаб беришди.\n«Сени яхши кўраман, ўғлим! Сен билан фаҳрланаман! Доим ўзинг тўғри деб билган йўлни тут! Сенинг мухлисанг».\nЖозетнинг ҳатти-ҳаракатидан ОАВ хабар топди ва унинг иштирокидаги ролик бутун интернет оламини забт этди. Ёнингиздаги одамларга ёрдам беринг, меҳр улашиб яшанг!


Mercedes-Maybach йўлтанламас ишлаб чиқаради - Автомобильные новости UZ - Скачать музыку бесплатно новинки музыки 2016-2017\nЯнги дабдабали SUV (йўлтанламас) ишлаб чиқарилиши тўғрисида Mercedes-Benz директорлар кенгаши аъзоси айтиб ўтди. “SUV тобора оммалашиб кетмоқда, машҳурлигига путур етмайди. Савлатли автомобилда ўтириш, услуби ва спортча қиёфаси, қулайлиги одамларга ёқади. Бу йўналиш давом этади, деб ўйлайман”, дейди Mercedes-Benz директорлар кенгаши аъзоси Ола Кэллениус. Кэллениус йўлтанламас янги платформада ясалишини айтиб ўтди. Шунга қарамасдан, компаниянинг ўзи бу маълумотни расман тасдиқламади. Ҳатто инсайдерларнинг ҳам бу ҳақда хабари йўқ. - деб хабар бермоқда Carzone.uz нашри.


Йўқотиш (Ҳикоя) – "Тасвир" нашриёт уйи\nЗулайҳо пешонасини тасма билан боғлаб, ихчамгина спорт услубидаги кийим кийиб олганича у хонадан бу хонага югургилаб, якшанба юмушларини саранжом қилишга уринар экан, иш ичида иш чиқараётган қизчаси Мадинани койиди. Мадина эса ойиси унинг қўшни уйда турадиган, бирга боғчага қатнайдиган ўртоғи Дилсорани уйга киритмаганидан хафа, шунинг аламига бўлса керак, ўйинчоқларини сочиб ташлаган эди. Йўқ, Зулайҳо қизига тўғридан-тўғри “Дилсора бизнинг уйга кирмасин”, — демади. Шунчаки Мадина эрталабдан “Ўртоғимни олиб келаман”, дея хархаша бошлаган эди:\n— Ўзи ҳафтада биргина дам олиш куним бор. Шундаям одамларга ўхшаб кино, театрга бормасам, “гап”ларга юрмасам… Лаоқал уйда оёғимни узатиб бирпасгина ёта олмайман. Даданг-ку, кўча-пўчага чиқиб, озгина мени ўз ҳолимга қўймасдан эрталабдан телевизор олдига михланиб олади. “Зулай, чой обке!”, “Зулай, дастурхонни йиғиштир!”, “Онаси, иккита болиш узатиб юбор!” деб ўтирган жойида буйруқ бергани-берган! Сен ҳам ўзингнинг хархашанг етмагандек, ўртоғингни бошлаб келмоқчимисан? Нега доим у бизникига келиши керак? Сен бирор марта уникига чиқмайсан, — дея жавраб берди. Мадина бир ёқда қолиб, “гап коптоги”ни эрига отгани учун бўлса керак, Саид ҳам (ўзи сап-сариқ эмасми) қип-қизариб, тепа сочлари тиккайди:\n— Бунча эрталабдан қалампир чайнаган эчкидай сакрайсан? Нима биров сенга “Уй йиғиштир, кир юв, овқат қил!” деб тепангда калтак кўтариб турибдими? Бошингда қайнананг бўлмаса, ўзинг хон, кўланканг майдон бўлсанг… Битта телевизор олдида ўтирганимга шунча гапми? Жон демайсанми? Нима, мен ҳам баъзи эркакларга ўхшаб, иккита уй қилиб олайми? Шу керакми сенга?\nЗулайҳога эрининг гаплари ортиқча бўлди. “Жаҳли чиқди, шекилли, тилимни тийиб қўя қолай”, демасдан, лабларини чўччайтириб аразлаб ўтирган қизига ҳам қарамай, заҳрини сочишни давом этди:\n— Вой вой-ей, кулгимни қистатманг! Аввал битта уйни эплаб олинг. Бир йилдан буён “Кир машина олиб беринг. Ҳозир кир машина олмаган одамнинг ўзи йўқ. Ҳатто анави ишчилар ётоқхонасида турадиганлар ҳам қўлида кир ювмайди”, деб жаврайман. “Кир ювиш — физкультура, бўлмаса, лапанглаб семириб кетасан!” деб қутиласиз. Икки уйли бўлишни орзулаган эркак шанба, бозор ҳам ишлайди. Аввал сандиғини жарақ-жарақ пулга тўлдириб қўйиб, кейин орзу қилади…\nЭҳтимол, Зулайҳонинг жағи ҳали-бери ёпилмасди, Саид олдида турган хонтахтани мушти билан шунақа урдики, дастурхондаги чойнак-пиёлалар сакраб кетди:\n— Бўлди қиласанми, ё?\n— Билганингиз — шу! Кучингизни кўрсатиб, оғзимни ёпасиз, — деди Зулайҳо ва эшикни “тарс” ёпиб, ошхонага ўтиб кетди. Бир оз кўз ёши ҳам қилиб олди. Сал енгиллашгандай бўлиб, яна юмушларига андармон бўлган эди, энди муштдай қизчасининг тўнини тескари кийиб олганини кўриб, яна оловлана бошлади.\nАхир унинг бу уйда бировдан тили қисиқ жойи борми? Уйни қайната-қайнанаси олиб берган бўлса, барча анжомлари — супургисидан тортиб қандилигача ўзининг ота-онаси олиб берган. Бунинг устига, баъзи хотинларга ўхшаб, ўлигини эрига ташлаб, ялпайиб ўтириб олгани йўқ. Ўрта маълумотли бўлса-да, ишини топиб олган: ҳафтанинг олти кунида ишлайди.\n— Мади, тур, ўйинчоқларингни йиғиштир. Мени онам сизларга хизматкор қилиб туққанмас! Менинг ҳам жоним ўзимга керак!\nЗулайҳонинг яна овози чиқиб қолгани Саидга ёқмади, шекилли:\n— Ўзи сени олти кун эмас, етти кун ишлатадиган корхонага ишга бериш керак. Ана ўшанда давлатнинг ишини ҳам, уйни ҳам бинойидек эплайсан. “Ҳа” дегани ҳолинг қолмаса, асабга ҳам тегмайсан, — деди-да, қизига юзланди: — Тур, қизим, ойинг б-и-и-р тўкилиб жавраб, хуморини ёзиб олсин! Биз кўчани айланиб келамиз.\nМадина дадасининг шу гапини кутиб тургандек, “дик” этиб ўрнидан турди.\n— Ёмғир ёғай деб турибди. Агар артиб-суртиб қўйганим — оёқ кийимингни ифлос қилиб келсанг, уйга киритмайман, — деди Зулайҳо эрига ортиқча гап қила олмаса-да, қизчасига. Мадина бир хўмрайди-ю, жавоб бермади.\n— Мадина қани? — ҳайрон бўлиб сўради Зулайҳо ёлғиз кириб келган эрини кўриб.\n— Ўша заҳотиёқ ёмғир қуйиб юборгани учун уйга киритиб юборганман… — деди плашини кираверишдаги илгичга илаётган Саид.\n— Ҳазиллашманг! Мадина ўша, сиз билан чиқиб кетганича қайтиб кирмади. Ўзингиз болани ташлаб қаёққа кетдингиз? Зўрға турган экансиз-да, “хотиним бир нарса десаёқ чиқиб кетаман”, деб…\n— Нима қилай бўлмаса? Сенинг заҳар гапларингни эшитиб, асабим ўйнагандан кўра, гузарга чиқиб, чоллар билан шахмат ўйнадим. Ошларига ҳам таклиф қилишди-ю, уялдим. Қорним пиёзнинг пўсти бўлиб кетди лекин… Кўп гапирмай, овқат суз…\n— Икки соатдан буён Мадина қаерда юрган экан? Кўчада ёмғир бўлса…\n— Ўртоғиникига киргандир, қаергаям боради… Келиб қолар…\nЭр-хотин бир-бирига қарамай, жимгина ўтириб овқатланишди ҳамки, Мадинадан дарак бўлмади.\nЗулайҳо унинг Дилсора ўртоғиникига қўнғироқ қилди. “Йўқ, бизникига келмади” деган жавобни эшитиб, тарвузи қўлтиғидан тушди.\n— Вой, тавба! “Уйга кир” деб, ўзингиз иссиқ жойга кириб кетаверганингизни қаранг! Қўлидан етаклаб уйга олиб кириб қўйиб, кейин бормайсизми борар ерингизга? — деди бўғилиб Зулайҳо, яна кимларгадир қўнғироқ қиларкан.\n— Ўзи эрталабдан толшохдаги ҳаккадай сайрашни бошлаган бўлсанг… Она бўлиб болангни бағрингга босиб эркаламасанг, доим пешонанг тиришган, лабинг буришган, “Чарчадим”дан бошқа сўз билмайсан. Бола ҳам безор бўлиб кетгандир-да бир жойга!\n— Вой, қайга кетади? Муштдай бола қаерга боради ёмғирда? Нима мен ҳавасга жаврайманми? Чарчайманки, “чарчадим” дейман…\n— Бўлди! Яна бошлама! Қизни топиш керак-ку, ахир!\nЭр-хотин кийиниб, соябон тутиб, кўчага чиқишди. Қуёш чарақлаб ётган бўлса эканки, болалар майдончасиданми, хиёбонданми ахтарсанг… Атрофда одам сийрак эди. Борлари ҳам соябон тутиб олиб, ёмғирда сайрга чиққан кексалар…\n— Интернет-кафега кирдимикин? — деди Зулайҳо бир-икки шу яқин атрофдаги дўконларга кириб, суриштириб чиқишгач.\n— Ҳали бўйи ўсмай, тупуги қотмай, интернет-кафеларга кириб юрибдими? Шулар учун пул бериб юрибсанми? — Саид тутақиб кетди.\n— Йўқ, дадаси. Мен унинг интернет-кафега кирганини бир мартаям кўрганим йўқ. Фақат қаердан ахтаришни билмаганим учун эсимга келган жойни айтдим-да, — деди Зулайҳо йиғламсираб.\nЭр-хотин икки-уч кўчани айланишди, очиқ эшик борки, киришди. Қизил куртка кийиб, оппоқ қалпоғининг қўнғироғи елкасига тушган, бўйи атиргулнинг бўйидек келадиган қизалоқни ҳеч ким кўрмаган эди.\n— Э, худойим, ерга кирдими, осмонга учдими? Ё автобусга ўтириб, қишлоққа, онамларникига жўнаб кетдимикин? — деди Саид. Ҳатто, қўнғироқ қилмоқчи эди, Зулайҳо:\n— Тўхтаб туринг, уларни ҳам хавотирга қўймайлик. Онангизнинг қон босими бор, бирор кори ҳол бўлмасин, — деб эрини тўхтатди. Бунинг устига, ўзлари бир аҳволда уйларига қайтиб, остонада туришса, қўни-қўшнилардан баъзи ваҳимачироқлари: “Ўзи болага ҳушёр бўлиш керак-да. Ана, газетада ёзишибди, бола ўғрилари чиққанмиш…”, “Эвазига пул сўрашармиш…” деган гапларни айтиб, баттар юракларига титроқ солишди.\n— Мен айбдорман, Саид ака… Ҳамма аёл ҳам овқат қилади, кир ювади… Уй йиғиштиради… Тилим қурсин, менинг. Тилимни кесиб, итларга ташланг!.. — деди юрак-бағри ўртаниб Зулайҳо.\n— Мен ҳам ой эмасман. Чарчаганингни била туриб, сал қарашиб юборсам бўларди, нимагаям зарда қилдим? Мадина бизнинг жанжалларимиздан безор бўлиб қаергадир қочиб кетган…\nЭр-хотин ҳувиллаб ётган уйларига киришга юраклари дов бермай, остонада туришар экан, биринчи қаватда — икки уй орасидаги хонадан (бу хонада орқа тарафга эшик бўлиб, у иккала хонадонга ҳам тегишли эди, лампочкаси қуйиб қолгани учун кўпдан қоронғи бўлиб ётарди) овоз эшитилгандек бўлди. Эр-хотин баравар ўша тарафга чопишди. Саид бир тепиб, михлаб қўйилган орқа эшикни очиб юборди. Бурчакдаги замбилғалтакда… Мадина ухлаб ётарди. Саид қизчасини авайлаб кўтариб олди. У кўзини ярим очиб:\n— Оёғим… — деди.\nЗулайҳо эрининг қўлида осилиб бораётган қизининг оёқларига қаради: ботинкаси лойга ботган, кир эди… Ўзининг “Оёғингни ифлос қилиб келсанг, уйга киритмайман”, дегани эсига келди.\n— Зарари йўқ, қизим, ботинкангни ҳозир тозалайман, — деди…


Истанбулда Ўзбекистоннинг яна икки нафар фуқароси вафот этди\nИстанбулда уч кун ичида бахтсиз тасодиф туфайли Ўзбекистоннинг икки нафар фуқароси вафот этди.\nТашқи ишлар вазирлигининг 4 июлда билдиришича, 27 июнь куни Истанбулда 26 ёшли Акмал Мамиржонов бассейнга борган пайтда соғлиғи ёмонлашган. У шошилинч тарзда касалхонага ётқизилган, аммо кўрсатилган тиббий ёрдамга қарамай, у вафот этган.\n52 ёшли Зулфияхон Шарафуддинова эса 30 июнь куни Истанбул шаҳрида велосипеддан йиқилиб, бошидан жароҳат олган. Олинган жароҳат унинг ўлимига сабаб бўлди.\n“Ўзбекистоннинг Истанбулдаги Бош консулхона қайд этилган ҳолатларни назоратга олган ва ватандошларнинг жасадларини дафн этиш учун ватанга жўнатиш борасида уларнинг қариндошларига тегишли консуллик-ҳуқуқий ёрдам кўрсатган”, дейилади хабарда.\nСўнгги икки ой ичида Истанбулда камида тўрт нафар ўзбекистонлик вафот этди.\nАввалроқ Озодлик радиоси 30 май куни Истанбулнинг Гўзтепе маҳалласида 1992 йил 31 декабрда туғилган О.Ннинг гиламга ўралган жасади топилганини хабар қилганди.\n31 май куни эса Истанбулнинг Чекмекой мавзесида наманганлик 31 ёшли Одилжон Ҳамзаев пичоқлаб кетилган ва хабарларда унинг воқеа жойида ўлгани айтилган эди.\nТашқи ишлар вазирлигининг билдиришича, мазкур жиноятда гумонланиб Ўзбекистон фуқароси Ш.С. қўлга олинган.


Тошкентда маст эркак шифокор аёлни калтаклаб, жиддий жароҳат етказди - Daryo\n17:49, 25.03.2021 27321\nТошкентда маст эркак шифокор аёлни калтаклаб, жиддий жароҳат етказди\nТошкентдаги Республика шошилинч тиббий ёрдам илмий марказининг токсикология қабул бўлимида ишловчи шифокор аёлга маст эркак томонидан жиддий жароҳат етказилди, дея хабар бермоқда Соғлиқни сақлаш вазирлиги матбуот хизмати.\nМаълум қилинишича, 2021 йилнинг 24 март куни соат 23:15 ларда Республика шошилинч тиббий ёрдам илмий марказининг токсикология қабул бўлимига пойтахтнинг Олмазор туманида истиқомат қилувчи 37 ёшли фуқаро У.Н. онаси ҳамроҳлигида текширувга олиб келинган.\nБеморнинг онаси токсиколог хонасида ўз хизмат фаолиятини ўтаётган навбатчи шифокор Н.Т.га ўғли бир неча кундан бери спиртли ичимлик ичаётганини билдирган.\nНавбатчи шифокор ўша вақтда бошқа беморни тиббий кўрикдан ўтказаётганини ва бундан сўнг уларни ҳам қабул қилиб, керакли ёрдам кўрсатишга тайёрлигини билдирган.\nШунга қарамай, беморнинг онаси тиббиёт ходимларига нисбатан турли ҳақоратли ва туҳмат сўзлар билан эътироз билдиришни бошлаган. Бу ҳам етмагандек бемор У.Н. тўсатдан шифокор Н.Т.га оғир тан жароҳати етказган.\n«Шифокор Н.Т.да бош мия шиши асорати кузатилиб, ‘Қўшма краниофациал жароҳат. Оғир даражадаги бош мия ёпиқ жароҳати. Бош мия оғир даражада лат ейиши. Субарахноидал қон қуюлиши. Бурун суяклари ва бурун тўсиғи синиб силжиши. Энса ва бурун соҳаларни юмшоқ тўқималарининг лат ейиши. Назогеморрея’ ташхиси билан нейрореанимация бўлимига ётқизилди. Айни пайтда у кучли карахтлик даражасида бўлиб, оғир аҳволда даволанмоқда. Бемор атрофдагиларга секин реакция бериб, мулоқотга киришишга қийналмоқда», — дейди ушбу марказ директори Дониёр Алимов.\nМаълум қилинишича, хизмат вазифаси вақтида бемор томонидан ноҳақ калтакланган шифокор Н.Т. 2017 йилдан буён шифокор-токсиколог лавозимида ишлаб келмоқда, ўз хизмат вазифасини клиник протоколларга риоя қилиб, талаб даражасида бажариб келган.\nБундан аввал Жиззахда чақирув бўйича етиб келган шифокор хонадон эгасининг ўғли томонидан калтаклангани, Самарқандда шифохона қоровули ва шифокорини урган шахсга нисбатан жиноят иши қўзғатилгани ҳамда Фарғонада тез ёрдам ходимларини калтаклаган шахс қамоққа олингани ҳақида хабар берилганди.\n21:12, 27.05.2021 161009\n16:22, 17.06.2021 100402\n10:56, 08.06.2021 105898\n10:17 Бугун 1638\n09:31 Бугун 1611\n09:00 Бугун 3054\n08:57 Бугун 2598\n22:24, 21.06.2021 69884\n12:26, 22.06.2021 65752\n19:42, 22.06.2021 56256\n16:22, 22.06.2021 55552


Cygnus коинот юк ташувчиси Халқаро коинот станциясига йўл олди\n09:52 / 23.03.2016\nNASA коинот агентлиги Флоридадаги Канаверал бурнидан АҚШнинг шарқий соҳилбўйи вақти билан 22 март 23:06 да бортида Cygnus юк ташувчи кемаси бўлган Atlas 5 ракета-ташувчисини фазога муваффақиятли учирди. Ракетанинг учирилиши видеотрансляцияси NASA сайтида жойлаштирилди.\nCygnus юк ташувчи кемаси ХКСга 3,5 тонна юк, жумладан тажрибалар учун қурилмаларни етказиши керак. Кема ХКС билан 26 мартда туташиши белгиланган.\nРакета фазога кўтарилгандан кейин бир неча дақиқа ўтиб камера ракета поғоналарининг бир-биридан ажралишини кўрсатди. Ҳаммаси рисоладагидек ўтган.\n#ICYMI: @ULAlaunch's #AtlasV rocket launched @OrbitalATK's #Cygnus spacecraft to @Space_Station w/ 7500lbs of cargo. https://t.co/uIOZelt7c1\nAntares ва Cygnus кемаларини Orbital ATK компанияси, Atlas V ракета-ташувчисини эса Boeing ва Lockheed Martin компанияларининг қўшма корхонаси – ULA компанияси ишлаб чиқаради. Бу парвоз Cygnus’нинг ХКСга 5-тижорий парвози бўлди, улардан иккитаси муваффақиятсиз бўлган.\nАйни вақтда ХКСга юкларни 4 та кема: Россиянинг "Прогресс"лари, Япониянинг HTV ва АҚШнинг Dragon ва Cygnus кемалари етказа олади. Dragon кемаси орбитадан Ерга юкларни қайтара олувчи ягона кема ҳисобланади. ХКСдан одамларни Ерга эса фақатгина Россиянинг "Союз" кемалари қайтара олади.


2012 йилдаги "Голливуд"нинг энг бой актрисалари - UzTV New York, Inc.\n08/28/2012 | Filed under: CINEMA,UZ TV NEWS | Posted by: admin\nБировларнинг қанча маблағи борлиги доимо кимнидир қизиқтириб келган. Айниқса бундай бойлик машҳур ва гўзал аёлларга тегишли бўлса. Европа нашрларидаги сўровнома бўйича йилнинг энг омадли ва бой актрисалари топ 10 лик бўйича қуйидаги тартибда белгиланади.\n10-ўрин — Мерил Стрип. Бу актриса кўпгина ёшларни ортда қолдириши айни ҳақиқат. Унинг ижросидаги «Темир хоним» (“Железная леди”) киноси учун олган гонорарини Мерил хайрия ишларига сарф этган. Жорий йилдаги актрисанинг умумий даромади 10 млн. АҚШ долларини ташкил этган.\n9-ўринда Сандра Баллок бўлиб, униинг умумий даромади йил ҳисоби бўйича 15 млн. АҚШ долларини ташкил этади. Оилавий ҳаётидаги нохушликлар ҳам Сандрани ортиқча чалғита олмади. Асраб олган фарзанди тарбияси билан машғул бўла туриб, актриса етарли маблағ тўплашга маваффақ бўлган.\n8-ўринни Камерон Диаз эгаллаган. «Жуда ёмон тарбиячи» (“Очень плохая училка”) ва бошқа комедик картиналардаги ижроси учун актриса 18 млн. АҚШ долларини қўлга киритган.\n7-ўринга Кетрин Хейгл лойиқ деб топилган. Романтик комедия фильмларидаги ижроси Билан, Кетрин чуқур драматик роллардан бошқасини ҳам қойилмақом ижро эта олишини намойиш этди. Унинг жорий йилдаги умумий гонорари 19 млн. АҚШ долларни ташкил этган.\n6-ўринда Кристен Стюарт номи қайд этилади. Вампирнинг фарзандини дунёга келтириш қанча туришини биласизми? Бу саволга ёш ва истеъдодли актриса Кетрин Стюартдан жавоб олишингиз мумкин. Унинг ижросидаги роль актрисага 20 млн. АҚШ доллариниолиб келди.\n5-ўринни Джулия Робертс эгаллайди. Актриса ижросидаги охирги фильмлардан бири «Ларри Кроун» кино танқидчилари томонидан у қадар юқори баҳоланмаган бўлса-да, бироқ айнан Джулия Робертснинг номи бўлгани учун картина томошабинлар томондан яхши қабул қилинган. Шунингдек, актриса киностудиялардан бирининг эгаси ҳисобланади. Унинг жорий йилдаги умумий даромади 20 мнл. АҚШ долларни ташкил этади.\n4-ўринда Риз Уизерспуннинг номини қайд этилган. Бу малласоч хоним фильмдаги ижроси ва реклама роликлари ҳисобига 28 млн. АҚШ долларга эга бўлган. Картиналардаги ижросидан ташқари, Риз TypeAFilms кинокампаниясининг соҳибаси ҳам ҳисобланади.\n3-ўринда 28 млн. АҚШ доллар даромад билан ўрин эгаллаган Дженифер Энистон тилга олинади. Унинг ижросидаги «Дўстлар» сериали ҳамон турли телеканалларда намойиш этилиб, янги фильм ижросидан ташқари, мунтазам келиб турувчи даромад билан таъминлайди.\n2-ўриндан эса сизга маълум ва машҳур Сара Джессика Паркер муқим жой эгаллаган. Актрисани омадли сериал даромадига эга кишилардан бири деб бемалол аташ мумкин. Унинг ижросидаги аёллар ҳаёти ҳақида ҳикоя қилувчи сериал ҳали ҳам даромад келтиради. Шунингдек, Сара бир қатор пардоз ашёлари ва дизайнерлик либослари йўналишини ҳам бошқаради. Унинг жорий йилдаги умумий даромади 30 млн. АҚШ долларини ташкил этган.\n1-ўринда 30 млн. АҚШ доллар даромад билан энг машхур актрисалардан бири Анжелина Жолининг номини тилга оламиз. Унинг ижросидаги «Солт» ва «Турист» картиналари жаҳон кино “прокати”да 280 млн. АҚШ долларидан 300 млн.гача даромадга эга бўлган. Шунингдек, «Кунг-Фу Панда 2″ мульфильмидаги овозлаштириш иши учун актриса яхшигина гонорарга ҳам эга бўлган.


«Қишлоқ хўжалиги ходимларининг даромадини камида 2 бараварга ошириш мақсад қилинган» – Элдор Туляков | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n«Қишлоқ хўжалиги ходимларининг даромадини камида 2 бараварга ошириш мақсад қилинган» – Элдор Туляков\n«Қишлоқ хўжалиги ходимларининг даромадин...\n18:32 / 24 May\n«Янги Ўзбекистоннинг тараққиёт стратегияси»да қишлоқ хўжалиги ходимлари даромадини камида икки баробарга ошириш мақсад қилинган. Бу ҳақда Тараққиёт стратегияси маркази ижрочи директори Элдор Туляков журналистларга берган интервьюсида маълум қилди.\nЭлдор Туляковнинг айтишича, фермер ва деҳқон хўжаликлари даромадларининг ортиши аҳоли даромади ўсишига таъсир қилади.\nҲар биримизга тааллуқли бўлган масала, бу аҳоли даромадларини ошириш. Аҳолининг кўпчилик қисми қишлоқ хўжалигида, хусусан, чорвачилик ёки фермер хўжаликларида меҳнат қилмоқда. Уларнинг даромадини камида икки баробарга ошириш «Янги Ўзбекистоннинг тараққиёт стратегияси»да мақсад қилинган. Фермер ва деҳқон хўжаликларининг даромадлари ошганидан кейин аҳолининг ҳам даромади кўтарилади.\n«Дарё« / Дилруҳ Исомиддинова\nЭлдор Туляковнинг таъкидлашича, 2022—2026 йилларга мўлжалланган стратегияда давлат хизматлари кўрсатишни 100 фоиз электронлаштириш белгиланган.\n«Бу аҳоли ўзининг уйидан туриб турли масалаларни давлат билан ҳал қила олади дегани. Бунинг энг афзал жиҳати – тезкорликда. Яъни масалаларни кимнингдир қош-қовоғига қараб ўтирмасдан, инсон омилисиз бажариш имконияти яратилади. Шунингдек, стратегияда мактабгача таълим ташкилотлари ва умумий ўрта таълим мактаблари сонини ошириш белгилаб қўйилган», – деди марказ раҳбари.\nАввалроқ Элдор Туляков «Ҳаракатлар стратегияси»да бажарилмаган маълум бир бандлар «Тараққиёт стратегияси»га ўтказилганини айтганди. Хусусан, у «Ҳаракатлар стратегияси»да ҳокимларни сайлаш масаласига бир неча бор тўхталиб ўтилгани, лекин бу вазифа бажарилмаганини, шу сабабли мазкур банд «Тараққиёт стратегияси»га ўтказилганини такидлаган.


Жарқўрғондаги автотўқнашув оқибатида 6 киши ҳалок бўлди\n13 апрел 2021, Тошкент вақти: 06:24\nSparkнинг 26 ёшли ва Cobaltнинг 5 ёшли йўловчиси оғир тан жароҳатлари олиб шифохонада вафот этган.\nСурхондарё вилоятининг Жарқўрғон тумани “Ғур-Ғур” маҳалласидан ўтувчи “Термиз-Жарқўрғон” автомобиль йўлининг 1591-километрида содир этилган авария оқибатида 6 киши ҳалок бўлди.\nЙўл хавфсизлиги бош бошқармасининг 18 август куни хабар беришича, 17 август куни Cobalt автомашинасининг 30 ёшли ҳайдовчиси қувиб ўтиш қоидаларини бузиб, бошқарувни йўқотган. Оқибатда 1993 йилда туғилган ҳайдовчи бошқарувидаги Spark билан тўқнашиб кетган.\nТўқнашув оқибатида Spark ҳайдовчиси, унинг 30 ёшдаги йўловчиси, шунингдек, Cobaltнинг 31 ёшли ва 2 ойлик чақалоқ бўлган йўловчилари воқеа жойида вафот этди.\nБундан ташқари бу икки автомобилда бўлган 30 ёшли, 23 ёшли, 30 ёшли, 1 ёшли, 23 ёшли йўловчилар тан жароҳати олиб шифохонага ётқизилган.


«Охирги нафаси қўлимда кетди». Фарангиз Режаметованинг дугонаси актриса ҳақида - ShouBiz.uz\nИнтервью 19:54 | 21.4.22\n«Охирги нафаси қўлимда кетди». Фарангиз Режаметованинг дугонаси актриса ҳақида\nФарангиз Режаметова 2018 йил вафот этган\n«Ойижон» фильми орқали танилган актриса Фарангиз Режаметованинг дугонаси Дилноза Бобомирзаева «Mashhurlar» кўрсатувига берган интервьюсида дугонаси ҳақида гапирди.\nДилноза Бобомирзаева дугонасини йўқотганига анча вақт бўлган бўлса ҳам у юрагида яшаётганини айтди. У ҳали ҳам ўзига келолмаганини таъкидлаб, қайсидир маънода Фарангиз унинг қўлида жон бергани ҳақида гапирди.\n«Мен Фарангизни 2018 йилда йўқотдим. У менинг юрагимда яшайди. Бизнинг биргаликдаги хотираларимиз жуда кўп. Шу пайтгача менинг Фарангиз ҳақида ўйламаган куним бўлмади. Мен ўзимга келдим дея олмайман. Қайсидир маънода менинг қўлимда жон берди. Биз охиригача дўст бўламиз деган шиор билан юрардик. Охирги нафасигача мен билан дўст бўлди. Охирги нафаси айнан менинг қўлимда кетди», — дейди Дилноза Бобомираева.\nФарангиз Режаметова 2018 йил 20 июль куни автоҳалокат оқибатида ҳалок бўлган. У Ўзбекистон Давлат жаҳон тиллари университетининг халқаро журналистика факультетини битирган. Фарангизни «Экопарк» яқинида машина уриб кетган. Фотима Режаметова қизининг хотирасига бағишлаб рус тилида қўшиқ куйлаган.\nПубликация от Фарангиз Режаметова (@rejametovaf)


Мезим форте 10000 – medu.uz – Дорилар ҳақида маълумотлар ўзбек тилида\nHome Йўриқномалар Мезим форте 10000\n10000 ТБ липаза (Ph. Eur бўйича)\nичакда эрувчи таблеткалар\nУшбу дори препаратини қўллашни бошлашдан олдин илова-варақани диққат билан ўқиб чиқинг, чунки у муҳим маълумот сақлайди.\nУшбу препаратни доимо ушбу илова-варақада баён қилинган кўрсатмаларга, ёки даволовчи шифокор ёки дорихона ходимининг кўрсатмаларига мувофиқ қабул қилиш керак.\n· Ушбу илова-варақани сақлаб қўйинг. Эҳтимол, Сизга уни яна ўқиб чиқиш керак бўлиши мумкин.\n· Агар Сизга қўшимча маълумот ёки маслаҳат керак бўлса, дорихона ходими билан маслаҳатлашинг.\n· Бирон-бир ножўя таъсирлар пайдо бўлганида шифокор ёки дорихона ходимига мурожаат қилинг. Бу ҳар қандай бўлиши мумкин бўлган ножўя таъсирларга – шу жумладан ушбу илова-варақада таърифланмаганларга хам тааллуқлидир.\n· Агар симптомлар чуқурлашса ёки ҳолатни яхшиланиши юз бермаса, шифокорга мурожаат қилинг.\nУшбу илова-варақанинг маъмуни:\nМезим® форте 10000 ўзи нима ва у нима учун ишлатилади\nМезим® форте 10000 ни қабул қилишдан олдин нималарни билиш керак\nМезим® форте 10000 ни қандай қабул қилиш керак\nМезим® форте 10000 ни қандай сақлаш керак\nЎрам ичидагиси ва қўшимча маълумотлар\nМезим® форте 10000 ўзи нима?\nМезим® форте 10000 панкреатин сақловчи препарат ҳисобланади.\nМезим® форте 10000 нима учун ишлатилади?\nМезим® форте 10000 меъда-ости бези етишмовчилиги ёки фаолиятини йўқлиги (меъда ости безининг экзокрин етишмовчилиги) билан боғлиқ бўлган овқат хазм бўлишини бузилишларида овқат хазм қилиш ферментларини ўрнини босади.\nМезим® форте 10000 ни қуйидагиларда қабул қилманг\nПанкреатинга, чўчқа гўштига ёки ушбу препаратнинг ҳар қандай компонентига\n(6-бўлимда кўрсатилган моддаларга) аллергия бўлганида қабул қилманг.\nМеъда ости безини ўткир яллиғланишида ёки сурункали яллиғланишини зўрайишида, касалликни авж олган даврида қабул қилманг. Шунга қарамай, касалликни зўрайишини сусайиш фазасида парҳез кенгайтирилганида (енгил овқатлар қўшилиши ҳисобига), овқат ҳазм қилинишини бузилишлари сақланган ҳолларда препаратни вақти-вақти билан қабул қилишга рухсат берилади.\nМезим® форте 10000 препаратини қабул қилиш олдидан шифокор, дорихона ходими ёкитиббиёт ҳамширасига маслаҳат учун мурожаат қилинг.\nАгар Сиз ўзингизда ичакни тутилиши симптомларини (масалан, қоринда оғриқ, ичак ишини тўхташи, кўнгил айниши, қусиш) эслатувчи симптомларни сезсангиз, ичак тутилиши, муковисцидози бўлган пациентлардаги маълум асорат ҳисобланади.\nМеъда ва меъда-ичак йўллари томонидан одатий бўлмаган дискомфорт ёки шикоятлар ўзгарганда, эҳтиёткорлик чораси сифатида ичакни мумкин бўлган шикастланишини истисно қилиш мақсадида, шифокор текширувидан ўтиш зарур. Айниқса бу 1 кг тана вазнига суткада 10000 ТБ дан кўпроқ липаза қабул қилаётган пациентларга тааллуқлидир.\nУшбу дори препаратида фаол ферментлар сақланади, улар оғиз бўшлиғида ажралиб чиққанида, масалан чайналганда, шиллиқ қаватини шикастлаши мумкин (масалан, оғиз бўшлиғида яралар пайдо бўлиши мумкин). Шунинг учун қабул қилишда, Мезим® форте 10000 ни бутунлигича ютилишига эътибор беринг.\nМезим® форте 10000 препаратини ва бошқа дори воситаларини қабул қилиш\nАгар Сиз ҳар қандай дори воситаларини ҳозирги вақтда ёки яқинда қабул қилган ёки қилмоқчи бўлсангиз, бу ҳақида шифокорга ёки дорихона ходимига хабар беринг.\nПанкреатин сақловчи тайёр дори воситаларини қабул қилинганда, фолат кислотасини сўрилиши камайиши мумкин (фолат кислотасини қонга тушиши) – шунинг учун фолат кислотасини қўшимча қабул қилиш талаб этилиши мумкин.\nАкарбоза ва миглитол (ичга қабул қилиш учун диабетга қарши препаратлар) Мезим® форте 10000 билан бир вақтда қабул қилинганида, уларнинг таъсир этувчи моддаларининг гипогликемик самараси пасайиши мумкин.\nҲомиладорлик ёки эмизиш ҳолларида, шунингдек мумкин бўлган ёки режалаштирилаётган ҳомиладорликда, ушбу препаратни қабул қилишдан олдин шифокор ёки дорихона ходимига маслаҳат олиш учун мурожаат қилинг.\nМезим® форте 10000 ни ҳомиладор аёлларда қўллаш юзасидан етарли тажриба йўқ. Ҳомиладорлик, ҳомилани она қорнида ривожланиш, туғруқлар ва постнатал ривожланишга оид ҳайвонларда олинган экспериментал маълумотлар етарли эмас. Препаратни одамда қўллаш учун мумкин бўлган хавф мавжудлиги аниқланмаган. Ҳомиладорлик ёки эмизиш ҳолларида Мезим® форте 10000 ни, даволовчи шифокор бу мутлоқ зарур деб қарор қилган ҳоллардан ташқари ҳолатларда қўллаш мумкин эмас.\nМезим® форте 10000 транспорт воситаларини бошқариш ва механизмларга хизмат кўрсатиш қобилиятига таъсир қилмайди ёки жуда оз таъсир қилади.\nМезим® 10000 препаратида лактоза сақланади\nАгар Сизда бирон бир қанд турларини ўзлаштираолмаслик ҳоллари бўлса, Мезим® 10000 ни фақат шифокор маслаҳатидан кейин қабул қилинг.\nБу препаратни доимо ушбу илова-варақада баён қилинган кўрсатмаларга мувофиқ ёки даволовчи шифокор ёки дорихона ходимининг кўрсатмаларига мувофиқ қабул қилиш керак. Агар Сизда гумон бўлса, унда даволовчи шифокор ёки дорихона ходими билан маслаҳатлашинг.\nОвқат қабул қилиш вақтида Мезим® форте 10000 нинг 2-4 таблеткаси ( 20000-40000 ТБ Ph. Eur. липазага тўғри келади).\nДоза овқат ҳазм бўлишининг мавжуд оғирлик даражасига мувофиқ белгиланади. Талаб этиладиган доза кўрсатилганидан юқори хам бўлиши мумкин. Дозани ошириш симптомларнинг (масалан, стеаторея, меъдада оғриқ) яққоллигини камайтириш мақсадида ва фақат шифокор назорати остида ўтказилади.\nТана вазнининг килограммига 15000-20000 бирлик липазани ташкил қилувчи ферментларнинг кундалик дозасини ошириш мумкин эмас. Ферментларнинг дозаси ёғларни етарли сўрилиши учун зарур дозадан ошмаслиги лозим, айниқса муковисцидози бўлган пациентларда.\nБолаларда дозалаш бўйича қарорни шифокор қабул қилади.\nМезим® форте 10000 ни бутунлигича, етарли миқдордаги суюқлик (сув ёки шарбат) билан, овқат қабул қилиш вақтида ютиш керак. Таблеткалар бутунлигича ютилишига эътибор беринг, чунки Мезим® форте 10000 нинг самарадорлиги чайналганда пасаяди, унда сақланувчи ферментлар эса ажралиб чиққанидан кейин оғиз бўшлиғининг шиллиқ қаватига зарар етказиши мумкин. Шундан кейин кўп миқдорда суюқлик (сув ёки шарбат) ичинг.\nДаволаш давомийлиги чекланмаган. Мезим® форте 10000 ни қўлланилишининг давомийлиги касалликни кечишига боғлиқ бўлиб, шифокор томонидан белгиланади. Агар Сиз ўзингизни яхши ёки ёмон ҳис қилсангиз, даволовчи шифокорга хабар беринг.\nАгар Сизга Мезим® форте 10000 нинг таъсири жуда кучли ёки жуда кучсиз бўлиб туюлса, даволовчи шифокорга ёки дорихона ходимига хабар беринг.\nАгар Сиз Мезим® форте 10000 препаратини керагидан ортиқ миқдорда қабул қилган бўлсангиз\nШундан кейин кўп миқдорда суюқлик ичинг ва даволовчи шифокор ёки дорихона ходими билан маслахатлашинг. Панкреатиннинг жуда катта дозалари, айниқса муковисцидози бўлган пациентларда, сийдик кислотасини миқдорини қонда (гиперурикемия) ва сийдикда (гиперурикозурия) ошишига олиб келиши мумкин.\nАгар Сиз Мезим® форте 10000 ни қабул қилишни унутган бўлсангиз\nЎтказиб юборилган дозани ўрнини тўлдириш учун иккиланган дозани қабул қилманг, даволанишни эса, тавсияларга мувофиқ давом эттиринг.\nМезим® форте 10000 қабул қилишни тўхтатиш\nАгар Сиз Мезим® форте 10000 ни қабул қилишни вақтидан олдин тўхтатсангиз ёки даволашни тўхтатсангиз, унда Сизда симптомлар яна қайтадан пайдо бўлиши мумкин. Даволовчи шифокор билан маслаҳатлашинг.\nАгар Сизда ушбу препаратни қўллаш бўйича хар қандай қўшимча саволлар туғилса, шифокорга ёки дорихона ходимига мурожаат қилинг.\nБошқа дорилар каби, бу препарат хам, хамма пациентларда бўлмаса ҳам, ножўя таъсирлар чақириши мумкин.\nЭътибор қаратиш керак бўлган аҳамиятли ножўя таъсирлар ёки симптомлар, ва улар пайдо бўлганда кўрилиши керак бўлган чоралар:\nАгар Сизда қуйида санаб ўтилган ножўя таъсирлардан биронтаси пайдо бўлса, Мезим® форте 10000 ни қабул қилишни тўхтатинг ва иложи борича, дарҳол шифокорга мурожаат қилинг. У кейинги даволашни ўтказиш бўйича қарор қабул қилади.\nЖуда кам учрайдиган ножўя таъсирлар (10000 пациентдан 1 да кузатилиши мумкин):\nДиарея, қоринда дискомфорт, қорин оғриғи, кўнгил айниши, қусиш.\nТез авж олувчи ўта юқори сезувчанлик реакциялари, масалан, тери тошмаси, эшакеми, аксириш, кўз ёшини оқиши, нафас йўлларини торайиши оқибатида хансираш (бронхоспазм), нафасни тезлашиши.\nОвқат ҳазм қилиш йўлларида юз берувчи аллергик реакциялар.\nЮқори дозаларда ошқозон ости безидан олинган кукун қабул қилган муковисцидози бўлган пациентларда, ингичка ичак/кўр ичак сохасини ва йўғон ичакнинг юқорига кўтарилган қисмини торайиш холлари таърифланган. Бу торайиш потенциал ичак тутилишига сабаб бўлиши мумкин (2-бўлим “Огоҳлантиришлар ва эҳтиёткорлик чоралари” га қаранг).\nНомаълум (бор бўлган маълумотлар асосида тез-тезлигини аниқлаш мумкин эмас):\nМуковисцидози бўлган пациентларда сийдик билан сийдик кислотасини чиқарилиши ошиши мумкин, айниқса панкреатин юқори дозаларда қабул қилинганида. Шунинг учун муковисцидози бўлган пациентларда, сийдик тошларини ҳосил бўлиши хавфини камайтириш учун, даволашни бошлашдан олдин сийдикда сийдик кислотасининг миқдорини аниқлаш тавсия этилади.\nҚандайдир ножўя таъсирлар пайдо бўлганида шифокор, дорихона ходими ёки тиббий ҳамширага мурожаат қилинг. Бу ҳар қандай бўлиши мумкин бўлган ножўя таъсирларга, шу жумладан ушбу илова-варақада таърифланмаганларига хам тааллуқлидир. Сиз шунингдек ножўя таъсир ҳақида “Берлин-Хеми АГ” Компаниясининг Ўзбекистондаги Ваколатхонасига, Тошкент ш. 100015, Афросиёб кўч., 12 (бизнес-марказ) манзили бўйича хабар беришингиз мумкин.\nНожўя таъсирлар хақида хабар бериб, Сиз ушбу дори препаратининг хавфсизлиги хақида кўпроқ маълумот тўплашга ёрдам берасиз.\nУшбу дори препаратини ташқи картон ўрамида ва этикеткасида “годен до” сўзлардан кейин кўрсатилган яроқлилик муддати ўтганидан кейин ишлатиш мумкин эмас. Яроқлилик муддатининг тугаш санаси кўрсатилган ойнинг охирги куни ҳисобланади.\nҲеч қандай дори препаратларини канализацияга ёки маиший чиқиндиларга ташламанг. Сизга керак бўлмаган дори препаратини қандай утилизация қилиш кераклиги ҳақида дорихона ходими билан маслаҳатлашинг.\nБу чоралар атроф-муҳитни ҳимоя қилишга ёрдам беради.\nЎрам ичидагиси ва қўшимча маълумот\nМезим® форте 10000 препаратининг таркиби\nИчакда эрувчи бир таблетка чўчқа меъда ости безидан олинган ва қуйидаги минимал фаолиикка эга бўлган 80,000-111,111 мг кукун сақлайди:\nлипаза фаоллиги камида 10000 ТБ (Ph. Eur бўйича)\nамилаза фаоллиги камида 7500 ТБ (Ph. Eur бўйича)\nпротеаза фаоллиги камида 375 ТБ (Ph. Eur бўйича)\nЯдроси: лактоза моногидрати; микрокристалл целлюлоза; сувсиз коллоид кремний диоксиди; А типи кросповидан; магний стеарати.\nПлёнка қобиғи: 30% ли метакрил кислотаси-этилакрилатнинг сополимери (1:1 дисперсия); гипромеллоза; триэтилцитрат; титан диоксиди (Е171 бўёвчиси); тальк; 30% ли симетикон эмульсияси (қуруқ масса); макрогол 6000; кармеллозанинг натрийли тузи; полисорбат 80; азорубин лаки (Е122); натрий гидроксиди.\nМезим® форте 10000 препарати қандай кўринишга эга ва ўрам ичидагиси\nМезим® форте 10000 деярли ясси юзали ва четлари кесилган, пушти рангли плёнка қобиқ билан қопланган таблеткалар. Улар блистерга жойлашган ва илова-варақа билан бирга картон қутига жойланган.\nОригинал ўрамда 10, 20 ёки 50 таблетка.


Қўлга ўргатилган "фарзанд"\n08:40 19 Февраль 2021 50\nФарзандининг “қулоқсиз” бўлишини ҳеч ким истамайди. Рост-да, ҳали бир қаричлигидан гапга қулоқ солмаса, ақл ўргатса, улғайгач, нима бўлади? Кўпчилик ота-оналар болага тарбия беришда айни хавотир асосида иш олиб боришади. Қўлланиладиган услуб ҳам шунга монанд. Масалан, гўдак пичоқ ёки иссиқ чойнакни ушламоқчи бўлса, “жизз” дейилади. Шу билан чекланмай, “жизз” нима эканини билиб олсин учун боланинг қўлини иссиқ тафтга енгилгина тутилади. Бир муддатдан кейин гўдак “жизз” деган сўзни эшитиши билан, ўзида қўрқув ҳис қилади. Бирор ишдан қайтаришни истаса, гўдакка “жизз” дейди-ю, ота-онанинг жони роҳат топади...\nЁки қайсарлик қилган болага “агар ҳозир айтганимни бажармасанг, сени яхши кўрмайман”, дейиш оналарнинг одати. Ўз истаклари ва онасининг меҳрини йўқотиб қўйишдек қарама-қаршилик орасида қолган гўдак ноилож буйруққа бўйсунади...\nОта-оналик фарзандни “жизз” ёки “олабўжи”лардан қўрқитиб, таҳдидлар билан катта қилишдан иборатми? Фақат қўрқитувлар остида берилган тарбияни тўғри дейиш мумкинми? Таассуфки, бу кенг тарқалган ва ота-оналар наздидаги энг қулай усул.\nШу ўринда рус психологи Иван Павловнинг “шартли рефлекс”ига тўхталиб ўтамиз. Бу атама бир тажриба асосида келиб чиққан. Тажриба ит устида ўтказилган бўлиб, унга гўшт беришдан аввал қўнғироқ чалинади. Аввал қўнғироқ, кейин гўшт... аввал қўнғироқ, кейин гўшт... Маълум муддатдан кейин ит қачон қўнғироқ овозини эшитса, гўшт беришларидан умид қилиб, думини ликиллата бошлайди. Мазкур тажриба ҳайвонлар ҳаракатларини ўзгартиришда муваффақиятли самара кўрсатди...\nАвваллари кўчаларда чилдирма чалиб, айиқ ўйнатиб юрувчилар бўларди. Нега каттакон, йиртқич ҳайвон бўлмиш айиқ, чилдирма овозини эшитиши билан рақсга туша бошларди? Чунки унга шундай усул билан тарбия берилган: айиқни темир қафасга солиб, тагидан ўт ёқилади. Айиқ ўйнатувчи эса қафас рўпарасига келиб олиб, чилдирма чалади. Қафаснинг таги билан бирга, айиқнинг оёғи ҳам куя бошлайди. Бу ҳолатда айиқ ўйнатувчи чилдирмани яна ҳам шиддат билан уради. Олов кучайгани сари бечора жонивор қафас ичида тинмай дам у, дам бу оёғини иссиқдан қутқариш пайида ҳолдан тойиб бораркан, қулоғида бир овоз қолади – чилдирма овози... Бу ҳол бир неча кун давом этгач, айиқ чилдирма товушини эшитиши билан, оёғим куяди деган ўйда, сакрай бошлайди. Хулоса, қаршингизда чилдирмага ўйнаяпти деб ўйлаганингиз айиқ, аслида оёғининг куйишидан қўрқиб сакраётган, онгига босим ўтказилган, “шартли рефлекс”га кўра ҳаракатланаётган бечора ҳайвондан бошқа нарса эмас...\nБиз бу мисолларни нега келтирдик? Шунинг учунки, ҳайвонларнинг ҳаракатларини ўзгартиришда муваффақият қозонган “шартли рефлекс ҳосил қилиш” усулидан ота-оналар бола тарбиясида баҳузур фойдаланишади. Айиқни қўрқитиб, ўйинга тушишга ўргатиш билан жазо, таҳдид услубларидан фойдаланиб болани истакларидан воз кечишга мажбур қилиш ўртасида қандай фарқ бор?\nҲайвонлар, қийноқ, исканжа, мажбурлаш билан биз истаган ҳолга келиши мумкин. Лекин одамда иззат-нафс бор, ор-номус бор, виждон, ақл, қалб бор. Балки ҳайвонни оч қолдириб, қийнаб тарбиялаш мумкиндир, аммо одамни асло...\nЖазо ва таҳдид усули билан фақатгина гўдакликда ҳаммаси меъёрида кечади. Лекин келажакдаги натижа-чи?.. Ўкситилган кўнгил, камситилган иззат-нафс, дахл қилинган виждон билан ота-онасини қон йиғлатадиган, ўқитувчисига бўй бермайдиган, ўзидан бошқани одам ҳисобламайдиган маънавий мажруҳ ўсмирлар...\n“Жизз”, “олабўжи”ларга болангизда “шартли рефлекс” ҳосил қилишдан аввал ўйланг, сиз фарзанд ўстираяпсиз, кўчаларда ўйнатиб, пул топиш учун айиқ тарбиялаётганингиз йўқ. Шундай қилингки, бугун ҳам, келажакда ҳам фарзандингиз топширилган вазифани фақат таҳдид қилинганида бажарадиган бўлмасин. Руҳи, иродаси бақувват, фикрида собит, ҳам ота-онаси, ҳам жамиятга фойдали инсон бўлиб етишсин. Зотан, чин инсонларни улғайтирмоқ истаган ота-она, эл фарзандлар ғурурига, иззатига дахл қилмайди.\n“Ҳидоя” ислом билим юрти\nTags: Қўлга , фарзанд , ўргатилган